204 Peserta Sertai Kejohanan Sirkit Woodball Kebangsaan

Untuk mendapatkan maklumat terkini, ikuti kami melalui Telegram

Kuala Lumpur – Sebanyak 204 orang daripada 17 buah kelab dan persatuan woodball menyertai Kejohanan Sirkit Woodball Kebangsaan kali ke-16 anjuran Persatuan Woodball Malaysia (MWA) yang diadakan di Laman Woodball Taman Metropolitan Batu, Kuala Lumpur bermula pada 17 Februari 2022 hingga hari ini.

Kontinjen Perlis yang membariskan 88 orang peserta, sekali gus tersenarai antara negeri yang menghantar jumlah penyertaan yang banyak untuk mewakili pasukan kebangsaan dalam banyak kategori yang dipertandingkan.

“Kontinjen Perlis dianggotai pemain Woodball dari Persatuan Woodball Negeri Perlis sendiri, seterusnya Universiti Malaysia Perlis (Universiti Malaysia Perlis UniMAP), Universiti Teknologi MARA (UiTM) Perlis, Rekreasi Pejabat Duli Yang Maha Mulia (DYMM) Tuanku Raja Perlis (PERALIS), Kelab Titan Perlis dan Kelab Sukan Rekreasi & Kebajikan (KESUREK) Hospital Tuanku Fauziah (HTF).”

Demikianlah titah Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail, merangkap Penaung DiRaja Persatuan Woodball Negeri Perlis yang berkenan meluangkan masa berangkat memberikan sokongan moral kepada kontinjen “Perlis Woodpeckers” pada petang semalam.

Selain itu, baginda turut mengingatkan semua atlet Perlis supaya memberikan komitmen yang terbaik untuk mengharumkan nama negeri, menjaga disiplin dan pada masa yang sama mematuhi segala prosedur operasi standard (SOP) ketat yang ditetapkan oleh penganjur.

Keberangkatan tiba Tuanku Raja Muda disambut oleh Presiden Persatuan Woodball Malaysia, Elaine Tan dan Ruhisha Haris yang bertindak selaku Chef De Mission kontinjen Perlis.

Sementara itu, negeri lain juga turut menghantar kontinjen bagi menyertai kejohanan ini, antaranya termasuklah Terengganu (48 peserta), Perak (8 peserta), Pulau Pinang (8 peserta) dan Selangor/Wilayah Persekutuan Kuala Lumpur/Putrajaya (60 peserta).

Kejohanan ini dilaksanakan secara liga dengan kiraan mata tertinggi dan akan melibatkan pemain yang bermain di tiga buah lokasi, iaitu Kuala Lumpur pada kali ini, Terengganu pada bulan Jun atau Julai dan siri penutup tirai di Perlis sama ada pada bulan Oktober atau November yang akan datang.


Amalan Komuniti Praktis Atasi Kerancuan Bahasa Penyampai Radio

Mutakhir ini, kerancuan bahasa dilihat semakin kerap berlaku dan mencetuskan kebimbangan dalam kalangan pejuang bahasa Melayu. Menurut Siti Haliza Yusop dalam artikelnya, “Bahasa Rojak Melekat di Bibir Penyiar Radio”, bahasa rojak ialah suatu bentuk gejala linguistik bahasa Melayu yang termasuk dalam kerancuan bahasa.

Azura Halid dalam artikelnya,“Kerancuan Penggunaan Bahasa di Radio” juga berpendapat bahawa penggunaan bahasa rojak ini seolah-olah suatu lesen besar kepada penyampai radio untuk meningkatkan kadar populariti. Sebilangan penyampai radio swasta kini dikatakan tidak mempunyai disiplin berbahasa sehingga menjadikan penggunaan bahasa Melayu yang bercampur aduk dengan bahasa Inggeris sebagai suatu trend dan kebiasaan.

Dalam kertas kerja “Bahasa Melayu di Media: Analisis dari Sudut  Morfologi”, Suzanti Abd. Aziz pula mendapati bahawa kesalahan percampuran kod dari aspek mofologi adalah antara kesalahan tertinggi yang dilakukan oleh penyampai radio awam dan penyampai radio swasta pada lima minit siaran pertama. Hal ini jelas menunjukkan bahawa gejala kerancuan bahasa benar-benar berlaku dalam kalangan penyampai radio. Gejala ini perlu diberikan perhatian yang serius agar gejala ini dapat dibendung.

Walaupun buku Garis Panduan Penggunaan Bahasa Melayu dalam Media Massa telah pun diterbitkan oleh Dewan Bahasa dan Pustaka dengan kerjasama Institut Penerangan dan Penyiaran Tun Abdul Razak pada tahun 2013, gejala kerancuan bahasa tetap berlaku dalam kalangan penyampai radio.

Sekiranya program radio dikendalikan sepenuhnya dalam bahasa Inggeris atau bahasa Melayu, atau menggunakan bahasa Melayu tidak rasmi supaya suasana menjadi lebih santai, isu kerancuan bahasa ini tidak akan timbul. Namun begitu, realiti yang berlaku ialah penggunaan bahasa yang bercampur aduk antara bahasa Melayu dengan bahasa Inggeris.

Bukan itu sahaja, penyampai radio turut menggunakan bahasa Melayu bertaraf rendah, seperti korang, mende, ko, lantak dan ilek lok. Keadaan ini diburukkan lagi dengan penggunaan kata ganti nama bagi pembesar dan pemimpin negara yang tidak tepat dan penggunaan bahasa Melayu yang tidak sopan serta tidak bermoral.

Oleh sebab itu, bagi memastikan bahasa Melayu digunakan secara betul dan bermoral di radio, suatu mekanisme terbaik diperlukan untuk membantu penyampai radio memantapkan penggunaan bahasa Melayu di radio. Sehubungan dengan itu, komuniti praktis dilihat sebagai mekanisme terbaik kerana membolehkan penyampai radio berinteraksi, bekerjasama dan belajar bersama-sama bagi membina dan mengembangkan pengetahuan yang berkaitan dengan penggunaan bahasa Melayu yang betul dan bermoral.

Menerusi amalan ini, penggunaan bahasa Melayu di radio dapat dimantapkan secara berperingkat. Lama-kelamaan, pembudayaan penggunaan bahasa Melayu yang betul dan bermoral di stesen radio dapat berlaku secara tekal, khususnya dalam program yang bersifat formal dan separa formal.

Secara amnya, terdapat model asas bagi komuniti praktis, iaitu model yang diperkenalkan oleh Wenger pada tahun 1998. Model ini diperkenalkan dalam makalahnya, “Knowledge Management as a Doughnut: Shaping Your Knowledge Strategy through Communities of Practice”. Menurut Wenger, komuniti praktis merujuk sekumpulan individu yang berkongsi keprihatinan atau minat yang sama dalam sesuatu bidang dan melakukannya dengan cara terbaik secara bekerjasama dan berkala, khususnya dalam usaha untuk mengatasi masalah yang berlaku berulang-ulang dalam komuniti.

Istilah “komuniti” pula merujuk perkumpulan individu dalam bidang ilmu atau pekerjaan yang sama, mempunyai kualiti hubungan yang baik antara ahli dan mengetahui matlamat penubuhan komuniti tersebut. Bagi kumpulan individu yang ingin membentuk sesebuah komuniti praktis, anggotanya mesti berkumpul bersama-sama dengan idea atau topik yang menarik dan saling berinteraksi untuk belajar bersama-sama.

Istilah “praktis” pula merujuk kerangka pengetahuan, kaedah, alat, cerita, kes, dokumen dan sebagainya yang dikongsi dan dikembangkan bersama-sama ahli untuk mengatasi masalah yang berlaku berulang-ulang dalam domain atau bidang pengetahuan ahli.

Menerusi buku Cultivating Communities of Practice: A Guide to Managing Knowledge, Wenger dan rakan-rakannya telah menggariskan tujuh prinsip untuk membudayakan amalan komuniti praktis. Pertama, merancang perkembangan komuniti. Kedua, mengadakan sesi dialog untuk meneroka perspektif dari dalaman dan luaran komuniti. Ketiga, memastikan penyertaan ahli yang terdiri daripada pelbagai tahap, seperti ahli baharu, ahli lama dan koordinator. Keempat, membina ruang interaksi yang bersifat umum dan peribadi dalam komuniti. Kelima, memberikan penekanan terhadap nilai. Keenam, menggabungkan elemen keakraban dengan kegembiraan dalam komuniti. Ketujuh, menetapkan rutin untuk komuniti.

Sehubungan dengan itu, penyampai radio bolehlah merangka komuniti praktis masing-masing berpandukan prinsip komuniti praktis tersebut, selain mengambil kira beberapa panduan seperti yang telah dicadangkan oleh Marco Antonio de Carvalho-Filho dan rakan-rakannya dalam makalah “Twelve Tips for Implementing a Community of Practice for Faculty Development”.

Antara panduan tersebut termasuklah pembentukan kumpulan utama. Kumpulan utama ini perlu terdiri daripada ahli yang berpengetahuan dan berpengalaman dalam bidang penyiaran. Setelah membentuk kumpulan utama, ahli komuniti perlu menetapkan matlamat, objektif dan isu yang ingin difokuskan. Dalam hal ini, isu yang menjadi tumpuan ialah cara memperkukuh penggunaan bahasa Melayu dalam program yang bersifat rasmi dan membendung penggunaan bahasa rojak dan bahasa Melayu bertaraf rendah dalam program bukan formal. Penetapan perkara ini amat penting supaya setiap ahli komuniti dapat mengetahui dengan jelas hasil yang perlu dicapai.

Ahli komuniti juga boleh memulakan aktiviti dengan sesuatu tugasan khusus. Tugasan tersebut harus berorientasikan penyelesaian masalah. Selain itu, ahli komuniti perlu berusaha untuk mendapatkan sokongan daripada majikan atau institusi yang mempunyai hubung kait dengan komuniti praktis yang ditubuhkan. Antaranya termasuklah Kementerian Komunikasi dan Multimedia Malaysia, Jabatan Penyiaran Malaysia dan Dewan Bahasa dan Pustaka.

Sokongan tersebut boleh berbentuk peruntukan geran atau wang tunai, prasarana, seperti tempat berhimpun, internet, bantuan teknikal, dan ganjaran kepada ahli yang sentiasa melibatkan diri secara aktif dalam program yang dianjurkan oleh pihak komuniti.

Di samping itu, Marco Antonio de Carvalho-Filho dan rakan-rakan juga mencadangkan agar pelaksanaan komuniti praktis dijalankan secara dalam talian. Menerusi kaedah ini juga, interaksi secara santai dapat dilakukan pada bila-bila masa, seterusnya dapat meningkatkan semangat kekitaan dan persefahaman dalam kalangan ahli komuniti.


Bantuan COVID-19 Menyuntik Semangat Penggiat Seni Kembali Aktif

Untuk mendapatkan maklumat terkini, ikuti kami melalui Telegram

Kuala Lumpur – Yang Amat Mulia (YAM) Puteri Sharifah Khatreena Nuraniah Jamalullail, iaitu anakanda sulung Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail berkenan berangkat menerima undangan bagi merasmikan “Mini Konsert Bunga-Bunga Cinta Misha Omar”, bersempena dengan majlis Charity and Fundraising Gala Black Tie Dinner.

Konsert amal yang dianjurkan oleh The H Entertainments Sdn. Bhd. itu diadakan di Grand Ballroom, Hotel Royal Chulan Kuala Lumpur bertujuan untuk membantu golongan yang terjejas akibat pandemik COVID-19, terutamanya mereka yang berada dalam industri seni.

Dalam majlis ini, Misha berkata, “Perjalanan ialah satu keadaan yang akan ada masanya berjalan dengan pantas, tetapi pada masa lain bergerak agak perlahan.”

“Seperti yang kita semua tahu, beberapa tahun kebelakangan ini tidak begitu baik, terutama untuk rakan-rakan kita dalam dunia hiburan, yang tidak dapat bekerja seperti biasa kerana sekatan dan sebagainya.

Tambah beliau, “Saya sangat berharap agar sektor korporat akan datang dapat menyokong dan mengumpulkan dana bagi membantu mereka yang memerlukan.”

Ketibaan YAM Puteri Sharifah Khatreena disambut oleh pihak penganjur, iaitu Pengarah Urusan The H Entertainments Sdn. Bhd., Norazirah Abdul Talip.

Selain Misha Omar, turut tampil membuat persembahan ialah beberapa penghibur undangan daripada alumni Akademi Fantasia, iaitu Gadaffi Ismail Sabri (atau lebih dikenali sebagai Dafi) dan Zarol Zarif.


Hadiah Perpisahan Zii Jia buat BAM

Bintang sensasi perseorangan lelaki negara, Lee Zii Jia berada dalam kelas tersendiri apabila muncul penyumbang utama terhadap kejayaan Malaysia menjuarai Kejohanan Badminton Berpasukan Asia (BATC) 2022 yang melabuhkan tirainya di Pusat Konvensyen Setia City, Shah Alam hari ini.

Kejayaan tersebut dilihat sebagai hadiah perpisahan terbaik kepada Persatuan Badminton Malaysia (BAM) memandangkan pemain berusia 23 tahun itu akan bergerak secara profesional dalam kariernya selepas ini.

Sebelum ini, anak jati Alor Setar, Kedah itu menggegarkan arena badminton tanah air apabila membuat keputusan untuk membawa haluan sendiri dan “bercerai” dengan BAM bagi menyertai mana-mana kejohanan pada peringkat antarabangsa.

Perkhabaran itu sememangnya mengejutkan semua pihak apabila secara tidak langsung mencetuskan kemelut dengan BAM yang kemudiannya mengambil keputusan drastik untuk tidak mendaftarkan Zii Jia dalam  mana-mana kejohanan antarabangsa yang diiktiraf Persekutuan Badminton Dunia (BWF) selama dua tahun.

Namun begitu, kemelut itu tidak berpanjangan apabila BAM akhirnya membuat “pusingan U” apabila memberikan lampu hijau dan merestui keputusan Zii Jia untuk bergerak secara profesional selepas mengadakan pertemuan  dengan Presiden BAM, Tan Sri Mohamad Norza Zakaria.

Tumpuan semua peminat sukan badminton negara sememangnya tertumpu kepada Zii Jia sepanjang saingan BATC 2022 dengan rata-rata mereka mahu melihat prestasi meyakinkan daripada pemain kedudukan ketujuh dunia itu yang dikritik hebat gara-gara keputusan tidak memberangsangkan penghujung tahun lalu.

Nama “Zii Jia” mula menjadi perhatian selepas dia berjaya mencipta kejutan menjuarai Seluruh England 2021 dengan menewaskan juara dunia dari Denmark, Viktor Axelsen 30-29, 20-22, 21-9 pada Mac tahun lalu.

Empat bulan kemudian, Zii Jia diberikan tanggungjawab sebagai pembawa Jalur Gemilang pada Sukan Olimpik 2020 di Tokyo, Jepun sekali gus menjadi sandaran utama kontinjen negara untuk mengutip pingat dan mengulangi pencapaian cemerlang pernah dilakukan Datuk Lee Chong Wei sebelum ini.

Jangkaan tinggi peminat tidak kesampaian apabila Zii Jia terkandas di pusingan 16 terbaik selepas tewas kepada pemenang pingat emas Olimpik Rio 2016 dari China, Chen Long dengan keputusan 21-8, 19-21, 5-21.

Walau bagaimanapun, Zii Jia kembali berapa pada tahap yang terbaik dengan membantu Malaysia meraih pingat gangsa Piala Sudirman 2021, namun kecemerlangan itu gagal diteruskan dalam saingan Piala Thomas dua minggu kemudian apabila tewas pada peringkat suku akhir kepada Indonesia.

Selepas itu, Zii Jia mengharungi prestasi terumbang-ambing dalam enam kejohanan Jelajah Dunia dengan pencapaian terbaiknya adalah muncul naib juara Terbuka Hylo di Jerman sebelum meraih tempat ketiga Jelajah Dunia Akhir BWF. Hasrat untuk melihat Zii Jia melangkah ke pentas final Kejohanan Badminton Dunia di Huelva, Sepanyol juga tidak kesampaian apabila dia terpaksa menarik diri pada peringkat suku akhir disebabkan oleh kecederaan tapak kaki, sekali gus memberikan kemenangan percuma kepada wakil Denmark, Anders Antonsen.

Keputusan demi keputusan yang tidak memihak kepada Zii Jia menyaksikan dia sering dibandingkan dengan juara dunia baharu, Loh Kean Yew yang dilahirkan di Pulau Pinang sebelum memilih kerakyatan Singapura. Meskipun begitu, Zii Jia kembali membuktikan permainannya jauh lebih berkualiti berbanding dengan Kean Yew apabila dia mudah menundukkan lawannya itu dengan 21-6, 21-14 pada perlawanan pertama Malaysia ketika menentang Singapura dalam aksi Kumpulan A saingan BATC 2022.

Kemenangan Zii Jia menyuntik semangat tambahan buat barisan pemain negara menewaskan Singapura 5-0 menerusi empat lagi mata daripada beregu pertama, Aaron Chia-Soh Wooi Yik; perseorangan kedua, Ng Tze Yong; beregu kedua, Goh Sze Fei-Nur Izzuddin Rumsani dan perseorangan ketiga, Leong Jun Hao.

Sepanjang beraksi di BATC 2022, Zii Jia tidak pernah kalah kepada lawannya bermula dengan kemenangan ke atas Kean Yew diikuti perseorangan pertama Jepun, Riku Hatano (15-21, 21-6, 21-15); perseorangan pertama Korea Selatan, Jeon Hyeok-jin (13-21, 21-13, 21-15) pada separuh akhir dan akhir dengan menewaskan Chico Aura Dwi Wardoyo dari Indonesia, 14-21, 21-12, 21-10.

Zii Jia boleh menarik nafas lega apabila telah menghadiahkan satu kejayaan bersejarah buat BAM dan Malaysia dengan menjuarai gelaran BATC 2022 buat kali pertama sejak penganjuran itu mula diperkenalkan pada edisi 2016 di Hyderabad, India.

Kini, Zii Jia pastinya akan memastikan dirinya kekal berada pada tahap terbaik apabila bakal memulakan kalendar acara perseorangan lelaki bagi tahun 2022 dengan menyertai Terbuka Jerman bulan depan.

Terbuka Jerman pastinya lebih dijadikan sebagai pentas buat Zii Jia mendapatkan “angin” di bawah kendalian jurulatih peribadi baharu, iaitu Indra Widjaja yang sepatutnya tamat kontrak bersama BAM sebagai ketua jurulatih perseorangan wanita pada 31 Mac ini. Indra mempunyai hubungan baik dengan Zii Jia kerana bermula dengan individu dari Indonesia itu daripada remaja hinggalah ke pasukan sokongan kebangsaan.

Maka itu, Zii Jia sanggup menubuhkan Kelab Badminton Lee Zii Jia semata-mata melantik bekas pemenang pingat gangsa Piala Dunia 1997 itu yang merupakan calon tunggal untuk dilantik sebagai jurulatih peribadinya.

Sasaran sebenar mereka adalah bagi memastikan Zii Jia berjaya mempertahankan kejuaraan Seluruh England yang akan berlangsung pada 16 hingga 20 Mac 2022, iaitu selepas berakhirnya saingan Terbuka Jerman.


KPM Lancar Sekolahku SEJAHTERA

Untuk mendapatkan maklumat terkini, ikuti kami melalui Telegram

Putrajaya – Bagi memperkasakan dan menyokong aspirasi Falsafah Pendidikan Kebangsaan (FPK), Pelan Pembangunan Pendidikan (PPPM) 2013 – 2025 serta Anjakan 3 yang terkandung dalam PPPM, Menteri Kanan Pendidikan, YB Senator Datuk Dr. Mohd. Radzi Md. Jidin telah memperkenalkan inisiatif Sekolahku SEJAHTERA sebagai konsep yang akan memayungi pelbagai tema, inisiatif serta program Kementerian Pendidikan Malaysia (KPM) yang berteraskan nilai-nilai murni.

YB Datuk Dr. Radzi berpandangan bahawa inisiatif ke arah pembentukan budaya amalan baik di sekolah oleh guru dan murid perlu dimantapkan lagi dan dilaksanakan secara berterusan sama ada di dalam dan di luar kelas melalui aktiviti kurikulum dan kokurikulum.

Selaras dengan matlamat tersebut yang telah dibentangkan oleh Menteri Kanan Pendidikan sebelum ini, bertempat di Dewan Perdana, Pusat Konvensyen Antarabangsa Putrajaya (PICC) Putrajaya, Majlis Pelancaran Sekolahku SEJAHTERA diadakan pada hari ini untuk menghebahkan pelaksanaannya. Konsep Sekolahku SEJAHTERA dirangka berdasarkan prinsip FPK bagi mewujudkan suasana sekolah yang selamat, aman, selesa, menggembirakan, membina dan menyeluruh ke arah mencapai kesejahteraan masyarakat.

Dalam ucapan beliau, Menteri Kanan Pendidikan berkata, terdapat pelbagai program yang menerapkan nilai-nilai murni dilaksanakan oleh KPM, namun terdapat keperluan untuk memperkenalkan konsep Sekolahku SEJAHTERA bagi mengukuhkan pelaksanaan program penerapan nilai-nilai murni sedia ada pada peringkat sekolah supaya lebih berstruktur dan bersistematik.

“Konsep Sekolahku SEJAHTERA digagaskan bagi memperkenalkan, mempromosi dan meningkatkan kefahaman terhadap elemen-elemen sejahtera yang perlu sentiasa diterap, dididik, diamalkan dan dihayati sehingga menjadi budaya semua warga sekolah,” jelas beliau dalam ucapan awalnya.

Penerapan elemen SEJAHTERA yang bermula dari peringkat prasekolah itu akan berterusan hingga ke peringkat menengah, sekali gus akan diamalkan sepanjang hayat oleh mereka. Guru-guru juga tidak akan dibebankan dengan apa-apa tugasan sampingan berikutan pengenalan konsep Sekolahku SEJAHTERA sebaik-baik sahaja konsep tersebut dilaksanakan. “Konsep ini juga bermatlamat untuk menambah baik peranan guru sebagai pemboleh daya penerapan elemen sejahtera, jelas YB Datuk Dr. Mohd. Radzi yang turut memberikan jaminan bahawa guru-guru tidak perlu khuatir tentang penambahan bebanan tugas baharu kerana konsep ini diperkenalkan untuk mewujudkan suasana harmoni di sekolah tanpa beban kerja tambahan.

Konsep Sekolahku SEJAHTERA yang akan dimulakan pada sesi persekolahan akan datang turut bermatlamat untuk melahirkan generasi muda yang hebat sekali gus mampu bersaing pada peringkat dunia. YB Datuk Dr. Mohd. Radzi menjelaskan bahawa matlamat tersebut boleh dicapai melalui penjiwaan terhadap 14 elemen penting yang terkandung di bawah Konsep Sekolahku SEJAHTERA.

“Konsep Sekolahku SEJAHTERA memberikan tumpuan kepada 14 elemen, namun tidak bermakna nilai lain itu tidak penting. Pendekatan konsep ini adalah untuk memastikan anak-anak yang lahir daripada sistem pendidikan negara mampu berdaya saing, tegas beliau.

Antara elemen penting tersebut ialah selamat, seronok, sihat, etika, empati, jati diri, adab sopan, harmoni, tekun, teliti, terampil, eksplorasi, rasional dan artikulasi. Pada masa yang sama, beliau menjelaskan pendekatan yang boleh digunakan oleh guru termasuklah menerapkan konsep tersebut melalui pelbagai aktiviti selain sesi pembelajaran dan pengajaran di dalam kelas.

“Guru boleh menerapkan konsep ini secara semula jadi. Sebagai contoh, apabila guru yang berkenaan mengajar mata pelajaran Sejarah, mereka mengajar sesuatu tajuk yang berkaitan rapat dengan 14 elemen tersebut. Perkara yang paling utama ialah para pelajar dapat menjiwai konsep ini dan dapat melahirkan generasi hebat dan mampu bersaing pada peringkat dunia,” jelas beliau semasa mengakhiri ucapan pada majlis pelancaran tersebut.

Dalam majlis yang sama, turut diperdengarkan buat pertama kali lagu tema Sekolahku SEJAHTERA yang didendangkan oleh penyanyi terkenal Hakim Rusli.


Penjiwaan Nilai Kehidupan Menerusi Sekolahku SEJAHTERA

Putrajaya – Konsep Sekolahku SEJAHTERA bermatlamat untuk melahirkan insan sejahtera yang menyumbang kepada kemakmuran keluarga, masyarakat, negara dan komuniti global. Proses penerapan elemen SEJAHTERA akan berubah ansur daripada berpusat kepada guru kepada berpusat kepada murid sejajar dengan perubahan tahap persekolahan murid ke arah melahirkan insan sejahtera.

Dalam Majlis Pelancaran Sekolahku SEJAHTERA pada hari ini oleh YB Senator Datuk Dr. Mohd Radzi Md. Jidin, beliau menjelaskan bahawa konsep ini juga bermatlamat untuk menambah baik peranan guru sebagai pemboleh daya penerapan elemen sejahtera. “Penerapan elemen SEJAHTERA dalam kalangan murid perlu dilaksanakan secara holistik kerana murid yang sejahtera sudah pasti akan membentuk sekolah yang sejahtera,“ jelas YB Datuk Dr. Mohd Radzi. Beliau menyatakan bahawa pendekatan di luar sekolah turut melibatkan sokongan holistik daripada keluarga dan komuniti bagi memastikan kesejahteraan murid.

Setiap aktiviti yang dilaksanakan di sekolah kelak perlu berbentuk konstruktif dan kontekstual yang menyediakan peluang untuk murid mencipta idea baharu dengan meningkatkan kemahiran seperti melakukan pembentangan, melukis peta minda dan membuat refleksi. Seiring dengan kepentingan itu, Kementerian Pendidikan Malaysia (KPM) pada hari ini telah menggariskan konsep untuk membina semula pembentukan sahsiah pelajar di Malaysia seperti yang berikut:

YB Datuk Dr. Mohd. Radzi berkata, penerapan konsep Sekolahku SEJAHTERA akan dilakukan secara semula jadi tanpa memerlukan sebarang penambahan mata pelajaran baharu di sekolah. “Ini bukan mata pelajaran baharu, bukan juga sisipan serta tidak akan membebankan guru,“ jelas beliau pada sidang akhbar selepas pelancaran Sekolahku SEJAHTERA di luar Dewan Perdana, Pusat Konvensyen Antarabangsa Putrajaya (PICC). Tambah beliau, hal ini bermakna, nilai-nilai murni sedia ada akan diterapkan oleh setiap guru ketika sesi persekolahan berlangsung.

Langkah awal ini secara langsung akan membentuk semula persepsi pelajar tentang sesi pembelajaran di bilik darjah dan menjadikan sekolah sebagai platform untuk mereka membentuk sahsiah diri secara bebas tanpa sebarang tekanan.

“Konsep ini merupakan penjiwaan dan penerapan di sekolah yang perlu diberi penekanan khusus bagi membentuk generasi akan datang,“ jelas Menteri Kanan Pendidikan. Tambah beliau, “pelajar dapat menjiwai konsep ini dan kita yakin jika mereka betul-betul menjiwainya, konsep ini mampu melahirkan generasi hebat dan mampu bersaing di peringkat dunia“.


Guru Penggerak Penjenamaan Semula Tingkatan Enam

Untuk mendapatkan maklumat terkini, ikuti kami melalui Telegram

Kuala Lumpur – Bertemakan Kreativiti dan Inovasi Melestarikan Kecemerlangan Pendidikan, Kementerian Pendidikan Malaysia (KPM), pada hari ini melangsungkan Kolokium Pendidikan Tingkatan Enam Peringkat Kebangsaan kali kelima dan Festival Pendidikan Kebangsaan kali ketiga secara dalam talian.

Dalam kolokium yang berlangsung selama tiga hari yang bermula pada hari ini hingga 23 Februari 2022, sebanyak 74 orang warga pendidik akan membentangkan kertas kerja masing-masing.

Melihat cabaran pendidikan masa kini, penganjuran program ini dengan temanya “Kreativiti dan Inovasi Melestarikan Kecemerlangan Pendidikan” sangat bertepatan dengan hasrat KPM ke arah memartabatkan profesion keguruan, khususnya di pusat tingkatan enam,” ucap YBhg. Datuk Hajah Nor Zamani Abdol Hamid, Ketua Pengarah Pendidikan Malaysia sewaktu merasmikan kolokium tersebut secara dalam talian.

Beliau turut menjelaskan bahawa penjenamaan semula tingkatan enam merupakan antara satu daripada inisiatif KPM dalam Pelan Pembangunan Pendidikan Malaysia (PPPM) 2013–2025. Hal ini bertujuan untuk memperbaik dan meningkatkan kualiti pendidikan melalui pelaksanaan kajian tindakan terhadap amalan pengajaran bagi mengatasi masalah pembelajaran murid.

KPM amat prihatin dalam memastikan penawaran pendidikan tingkatan enam yang berkualiti kepada murid lepasan Sijil Pelajaran Malaysia (SPM) melalui kelestarian tenaga pengajar yang mempunyai daya profesionalisme yang tinggi setaraf dengan prauniversiti.”

“Perkara ini boleh dihasilkan melalui inovasi dan kreativiti para guru dalam memastikan proses pembelajaran berlaku mengikut kebiasaan baharu tatkala pascapandemik COVID-19 datang melanda.

“Platform perkongsian amalan terbaik ini juga dapat memberikan galakan ke arah transformasi penyampaian pengajaran dan pembelajaran (PdP) bagi memenuhi keperluan pembangunan sumber manusia masa hadapan,” ujar beliau.

Sementara itu, Prof. Madya Dr. Melor Md. Yunus, Timbalan Dekan Pendidikan dan Inovasi Fakulti Pendidikan Universiti Kebangsaan Malaysia berkata,

Kreativiti dan inovasi merupakan dua perkara yang sangat diperlukan dalam semua bidang kehidupan manusia, sama ada yang berkaitan dengan urusan kehidupan atau kerjaya. Kedua-dua elemen ini memberikan impak yang besar kepada kemajuan seseorang individu dan organisasi, apatah lagi dalam mentransformasikan PdP bagi tingkatan enam.

Selain itu, YBhg. Datuk Hjh. Nor Zamani turut menegaskan bahawa guru-guru hendaklah bersikap terbuka dalam mendepani cabaran, seterusnya menjadi ejen perubahan pendidikan ini dan sentiasa bersikap proaktif dengan membudayakan penyelidikan ke arah peningkatan profesionalisme keguruan.

“Ini merupakan titik permulaan ke arah pendigitalisasi bagi membuka lembaran baharu dalam memartabatkan murid tingkatan enam setaraf dengan prauniversiti, di samping memantapkan jaringan dan kerjasama pihak universiti dan agensi dalam memberikan keyakinan tentang kebolehpasaran lepasan tingkatan enam,” jelas beliau menyatakan hasrat KPM dalam memenuhi keperluan ekosistem pendidikan semasa.

Mengakhir ucapan perasmian majlis tersebut, beliau turut merakamkan ucapan tahniah dan syabas kepada Bahagian Pengurusan Sekolah Harian KPM kerana berjaya menganjurkan Kolokium Pendidikan Tingkatan Enam Peringkat Kebangsaan kali kelima dan Festival Pendidikan Kebangsaan kali ketiga.


Perlis Memenangi Kejohanan Sirkit Woodball Kebangsaan Kali ke-16

Kuala Lumpur – Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail yang juga merangkap Tuanku Penaung DiRaja Persatuan Woodball Negeri Perlis berkenan berangkat meraikan kemenangan kontinjen “The Perlis Woodpeckers” dalam Kejohanan Sirkit Woodball Kebangsaan kali ke-16 anjuran Persatuan Woodball Malaysia (MWA).

“Tahniah buat Presiden, Chef De Mission serta seluruh kontinjen negeri yang berjaya mengekalkan daya ketahanan dan pencapaian yang sangat memberangsangkan,” titah baginda menzahirkan rasa bangga akan kejayaan kontinjen Perlis dalam mengharumkan nama negeri.

Dalam titah baginda juga, selain memastikan pasukan negeri terus cemerlang, baginda berharap agar Persatuan Woodball Negeri Perlis (PWNPs) sentiasa bersiap siaga dan terus komited dalam melakukan latihan secara berkala.

Dalam  kejohanan yang berlangsung selama tiga hari bermula dari 17 Februari 2022 hingga 20 Februari 2022 di Laman Woodball Taman Metropolitan Batu, Kuala Lumpur, bagi kategori khas “Gate in One” pula telah dimenangi oleh wakil negeri Perlis, iaitu Nur Asyiffa Zaidi yang membawa pulang hadiah wang tunai sebanyak RM1000.

Turut hadir dalam majlis penutupan dan penyampaian hadiah ialah Presiden Persekutuan Woodball Asia (AWF), Thomas Kok dan Presiden Persatuan Woodball Malaysia, Elaine Tan.


Majlis Aspirasi Ketua Pengarah Jabatan Pendidikan Politeknik dan Kolej Komuniti 2022

Untuk mendapatkan maklumat terkini, ikuti kami melalui Telegram

Putrajaya – Jabatan Pendidikan Politeknik dan Kolej Komuniti (JPPKK) telah menganjurkan Majlis Aspirasi Ketua Pengarah JPPKK 2022 yang disempurnakan oleh Ts. Zainab Ahmad dengan tema “Melestari Ekosistem, Mengadaptasi Pendigitalan” yang diadakan secara hibrid. Majlis turut dihadiri oleh pengurusan tertinggi JPPKK serta pengarah-pengarah politeknik dan kolej komuniti.

“Melestari Ekosistem, Mengadaptasi Pendigitalan” yang menjadi tema bagi majlis aspirasi kali ini merupakan pendirian yang harus dipegang dalam segala tindakan dan keputusan yang dibuat bagi menjamin kehidupan masa hadapan yang harmoni antara manusia dengan alam sekitar. Tiga pemacu utama yang akan memandu arah masa hadapan kehidupan manusia dan sewajarnya menjadi pertimbangan pokok dalam segala keputusan dan tindak tanduk yang akan diambil ialah ekosistem (ecosystem), kelestarian (sustainability) dan penerimaan digital (digital adoption).

Menurut Ts. Zainab Ahmad, semua 22 Key Performance Indicator (KPI) pada tahun 2021 telah mencapai sasaran yang ditetapkan dan sebanyak 99 peratus institusi pula telah mencapai skor melebihi 85 peratus. Malahan terdapat 95 institusi mencapai skor 100 peratus.

“Pada tahun lalu, saya telah memperkenalkan empat inisiatif utama politeknik dan kolej komuniti sebagai satu organisasi untuk meningkatkan daya tahan mendepani cabaran dan meneraju masa depan. Empat inisiatif utama tersebut termasuklah Majlis TVET Negara, Pemantapan Skim Pegawai Perkhidmatan Pendidikan Pengajian Tinggi (PPPT), Pengukuhan Tadbir Urus Institusi dan Pengukuhan PSH Kolej Komuniti,” ujar Ts. Zainab Ahmad.

Ts. Zainab Ahmad turut mengajak dan menyeru seluruh warga politeknik dan kolej komuniti untuk memfokuskan dan mempraktikkan KUSAVA yang membawa maksud pengetahuan dan pemahaman (knowledge and understanding), kemahiran dan aplikasi (skills and application) serta nilai dan sikap (values and attitude). KUSAVA boleh ditanam melalui aktiviti Pengajaran dan Pembelajaran (PdP) termasuklah aktiviti pembangunan pelajar dan interaksi secara formal dan tidak formal dalam ekosistem TVET yang bersesuaian di politeknik dan kolej komuniti.

Ts. Zainab Ahmad turut berkata, elemen KUSAVA juga memastikan pelajar dapat membangun secara holistik, berimbang dan mampu menangani fenomena globalisasi yang mencabar, kuantiti maklumat yang melimpah ruah serta teknologi yang semakin pesat di samping pertembungan peradaban Timur dan Barat.


Wanita Pendukung Generasi Muda yang Kompeten

Kangar – Bertemakan Peranan Wanita dalam Peningkatan Kualiti Pendidikan, Institut Pendidikan Guru Kampus Perlis (IPGKPs) dengan kerjasama Yayasan Tuanku Fauziah (YTF), pada pagi ini mengadakan Webinar Women in Search of Excellence (WISE) siri kali keenam secara dalam talian.

Ketika berkenan menyempurnakan perasmian majlis ini, Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail menitahkan bahawa peranan kaum wanita adalah sangat penting seiring dengan kaum lelaki dalam membentuk warganegara dan generasi yang sihat, kompeten dan berkebolehan dalam pelbagai aspek, khususnya bidang pendidikan.

Dalam konteks wanita sebagai ibu, dapat dilihat bahawa generasi yang terbentuk menerima pengaruh yang berkesan daripada didikan dan sentuhan kasih sayang ibu. Rata-rata pelajar menyatakan bahawa peranan dan tunjuk ajar daripada seorang ibu telah menjadi alat yang ampuh dan berkesan dalam mencapai kejayaan.

Titah demikian dizahirkan baginda dalam menyokong dan memartabatkan kaum wanita dengan mempergiat pelbagai program bagi membantu diri mereka memperoleh ilmu yang bukan sahaja bermanfaat untuk meraih kejayaan, tetapi berguna kepada orang lain.

“Banyak cara yang dapat dilakukan untuk mencari pengalaman, misalnya membaca, mendengar pengalaman orang yang berjaya, menonton video atau melakukan perkara yang seseorang itu suka dan belajar dari titik permulaan sehinggalah benar-benar mahir dalam sesuatu bidang tersebut,” titah baginda yang merangkap Penasihat DiRaja YTF ketika mengakhiri ucapannya.

Majlis penutupan disempurnakan oleh Raja Puan Muda Perlis, DYTM Tuanku Hajah Lailatul Shahreen Akashah Khalil selaku Pengerusi Yayasan Tuanku Fauziah.

Terdahulu, ahli panel yang turut diundang untuk berkongsi ilmu, pengalaman dan pandangan berkaitan dengan tema majlis ini ialah Ketua Jabatan Pusat Sains Liberal Fakulti Sains Gunaan dan Kemanusiaan Universiti Malaysia Perlis (UniMAP), Dr. Sharmini Abdullah; Mantan Guru Cemerlang Gred Khas C, Sekolah Menengah Sains Tuanku Syed Putra Perlis, Datin Noridah Yangman; dan Mantan Pegawai SISC+ Gred Khas C Jabatan Pendidikan Negeri Perlis, Hajah Zalina Ahmad.

Sementara itu, Pensyarah di IPGKPs, Dr. Naziroh Ibrahim pula menjadi moderator slot “Ulasan Akademik” yang istimewa melibatkan perkongsian mengenai sistem pendidikan di 11 buah negara lain di dunia.


Wanita dan Pendidikan Perlu Seiring – Raja Puan Muda Perlis

Kangar – “Pemikiran yang bercorak kejantinaan atau seksisme dan stereotaip terhadap kebolehan wanita dalam hak pendidikan harus dikikis. Dunia hari ini menyaksikan wanita berjaya membuktikan tahap kebijaksanaan mereka bukan sahaja dalam bidang pendidikan, malah dalam bidang ekonomi, politik dan pelbagai lagi cabang bidang yang diceburi.”

“Sesungguhnya wanita memiliki hak dalam pendidikan. Peluang pendidikan wajib diberikan kepada semua rakyat agar dapat mengembangkan lagi potensi individu dan turut berpeluang dalam menyumbangkan peranan mereka sebagai rakyat yang produktif dan berakhlak mulia.”

Demikian titah Raja Puan Muda Perlis, Duli Yang Teramat Mulia (DYTM) Tuanku Hajah Lailatul Shahreen Akashah Khalil ketika berkenan menyempurnakan perasmian majlis penutupan Webinar “Women in Search of Excellence“ (WISE) siri kali keenam yang bertemakan ‘Peranan Wanita dalam Peningkatan Kualiti Pendidikan’ anjuran Institut Pendidikan Guru Kampus Perlis (IPGKPs) dengan kerjasama Yayasan Tuanku Fauziah (YTF) semalam.

Dalam ucapan majlis penutupan itu, Tuanku Raja Puan Muda yang juga selaku Pengerusi Yayasan Tuanku Fauziah berpandangan bahawa pendidikan merupakan satu wahana penting dalam melahirkan warga negara dinamik dan berkualiti.

Pendidikan tidak dapat dipisahkan dengan wanita. Peranan wanita dalam pendidikan tidak boleh dipandang enteng kerana menurut Islam, wanita ialah “sekolah” pertama kepada anaknya. Oleh itu, sesebuah negara yang ingin maju dari pelbagai aspek, perlulah memperkasakan pendidikan terhadap wanita.

Wanita berpendidikan dilihat sebagai satu bahagian yang dapat menyempurnakan usaha terhadap pembangunan negara. Dengan mengambil kira perubahan persekitaran dunia dan keperluan negara untuk turut sama bersaing dalam arus globalisasi ini, pelbagai usaha perlu diambil bagi melengkapkan wanita dengan pendidikan, serta penerapan kemahiran dan pengetahuan tinggi supaya wanita Malaysia dapat memenuhi tanggungjawab terhadap keluarga mahupun kerjaya.

Yang menariknya, selaras dengan tema majlis, pandangan dan perkongsian tentang sistem pendidikan di 11 buah bandar raya di luar negara seperti Melbourne, Chicago, Copenhagen, New Delhi, Christchurch, Islamabad, Warsaw, Doha, Madrid, Stockholm dan Zurich turut dikupas.


Bangunan Canselori Tuanku Syed Sirajuddin Mercu Tanda UniMAP

Untuk mendapatkan maklumat terkini, ikuti kami melalui Telegram

Arau – Kini warga Universiti Malaysia Perlis (UniMAP) boleh berbangga dengan mercu tanda baharu yang berada gah di atas bukit. Bangunan yang mula dibina pada 15 Ogos 2016, dan siap sepenuhnya pada bulan Disember 2019 ini telah dimasyhurkan dengan nama Bangunan Canselori Tuanku Syed Sirajuddin UniMAP. Majlis pemasyhurannya telah disempurnakan oleh Raja Muda Perlis, Duli Yang Maha Mulia (DYMM) Tuanku Syed Sirajuddin ibni Almarhum Tuanku Syed Putra Jamalullail, pada 24 Februari 2022.

Ketika mencemar duli dalam majlis pemasyhuran bangunan canselori ini, Raja Perlis, DYMM Tuanku Syed Sirajuddin telah bertitah bahawa baginda mengingatkan warga UniMAP supaya memberikan perkhidmatan terbaik kepada pemegang taruh termasuklah pelajar, pihak industri dan komuniti.

Hal ini disebabkan oleh kekuatan sesebuah organisasi bukan terletak pada kekuatan individu semata-mata, tetapi berhasil melalui gabungan kerjasama yang diberikan oleh semua pihak daripada pelbagai peringkat usia, pangkat dan pendidikan.

“Apabila sesebuah pusat pentadbiran berada di dalam satu bangunan atau secara berpusat, maka bangunan itu menjadi penanda aras bagi mengembalikan kegemilangan UniMAP,” demikian titah baginda lagi.

Hal ini dikatakan demikian kerana bangunan baharu canselori ini mempunyai aura tersendiri untuk menarik minat orang luar mendekati UniMAP serta menjadi mercu tanda kegemilangan UniMAP melalui pelbagai pendekatan.

“Walaupun kedudukan bangunan canselori ini berada jauh di atas bukit, namun jangan sesekali membiarkan bangunan ini terasing daripada yang lain. Bangunan ini sepatutnya boleh diakses oleh orang ramai termasuklah staf, pelajar dan masyarakat tanpa melanggar hak dan undang-undang bangunan. Selain itu, bangunan ini harus berkonsep mesra pelanggan agar para pengunjung berasa dekat dengan pengurusan tertinggi UniMAP.”

“Pihak UniMAP harus melaksanakan aktiviti berkala bersama-sama komuniti agar dapat memberikan peluang kepada mereka untuk berada dekat dengan UniMAP,” titah baginda yang pada masa yang sama turut berkenaan menyempurnakan perasmian Galeri Universiti sebagai nilai tambah kepada Canselori Tuanku Syed Sirajuddin.

Berangkat sama dalam majlis itu, Raja Perempuan Perlis, DYMM Tuanku Tengku Fauziah Tengku Abdul Rashid.

Turut berangkat Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail merangkap Tuanku Canselor UniMAP dan Raja Puan Muda Perlis, DYTM Tuanku Hajah Lailatul Shahreen Akashah Khalil yang juga Pro Canselor UniMAP.


Seni Muzik Jalanan Memperkasakan Bahasa

Kuala Lumpur – Bahasa tidak terikat dalam konteks rasmi semata-mata tetapi boleh juga melalui persembahan seperti dalam bidang seni muzik, iaitu lagu. Kreativiti dan kesenian muzik bukan sekadar hiburan semata-mata bahkan dapat membantu dalam menjanakan idea baharu yang penting untuk perkembangan dan penakatan bahasa Melayu.

Pelbagai program dan aktiviti tidak formal merupakan antara usaha yang boleh memasyarakatkan bahasa melalui aktiviti atau program yang bersifat santai dan hiburan mengikut minat masyarakat, seperti muzik jalanan. Muzik jalanan mempunyai peminatnya yang tersendiri kerana melalui lagu, bahasa turut diperkasakan.

Sehubungan dengan itu, Dewan Bahasa dan Pustaka (DBP) melalui Bahagian Pengembangan Kesusasteraan Kanak-kanak dan Remaja menganjurkan program Cabaran Seni Muzik Jalanan: Mengangkat Bahasa Melalui Lagu, yang berlangsung pada pukul 10.00 pagi tadi di Lobi Utama, Menara DBP. Program ini turut boleh ditonton secara langsung menerusi Studio Siaran Langsung Media Sosial DBP.

Menurut Puan Ariza Che Ismail (Ketua Bahagian Pengembangan Kesusasteraan Kanak-Kanak dan Remaja), seni muzik jalanan dilihat sebagai satu daripada usaha mendekati jiwa anak muda untuk memartabatkan bahasa Melayu yang menjadikan lagu sebagai wadah untuk berhibur.

Bait-bait lirik lagu dengan penggunaan bahasa Melayu yang baik dan betul menggalakkan penghasilan lagu yang berkualiti dari sudut bahasa dan makna. Hal ini dapat diperhatikan pada hari ini bahawa seni muzik jalanan sedang melalui zaman kegemilangan kerana diminati oleh golongan remaja yang terdiri daripada penggiat mahupun penonton.

Tambahnya lagi, aktiviti ini mampu menyemai semangat cinta akan bahasa dan sastera melalui lirik lagu yang dipersembahkan. Bermula dengan usaha menyelami jiwa golongan remaja ini yang dekat dengan dunia hiburan, tidak mustahil pada suatu masa nanti mereka mampu menjadi pemain industri muzik yang menghasilkan lirik lagu yang berkualiti dan dapat memperkenalkan budaya dan tradisi bahasa serta seni tanah air hingga ke peringkat antarabangsa.

Dalam program Cabaran Seni Muzik Jalanan: Mengangkat Bahasa Melalui Lagu ini, sebanyak tujuh kumpulan beradu nasib seperti kumpulan Carma Band, Sanggar Mustika, Jaybonz, Dakwah Band, Malnero, Sopan Band dan Beta Band. Setiap kumpulan mempersembahkan dua buah lagu termasuklah lagu irama tradisional Melayu, yang bertemakan bahasa, budaya, kesenian, estetika dan kemasyarakatan.

Antara lagu rakyat popular yang dipersembahkan termasuklah lagu Rasa Sayang Hei yang dinyanyikan oleh kumpulan Sanggar Mustika. Lagu ini berunsurkan pengaruh Portugis dan ada kaitan dengan masyarakat Alam Melayu di Melaka pada ketika itu yang meminati muzik. Lagu lain yang dipersembahkan pula ialah lagu Lemak Manis, yang dipopularkan Roslan Madun.

Dalam cabaran tersebut, kumpulan Sanggar Mustika muncul johan dengan menerima hadiah wang tunai bernilai RM3000 berserta buku terbitan DBP dan turut memenangi anugerah Persembahan Terbaik, yang membawa pulang hadiah wang tunai bernilai RM500 dan juga buku terbitan DBP.

Tempat kedua pula dimenangi oleh kumpulan Carma Band dengan hadiah wang tunai bernilai RM2000 berserta buku terbitan DBP, manakala tempat ketiga dimenangi oleh Kumpulan Sopan Band yang menerima hadiah wang tunai sebanyak RM1500 berserta buku terbitan DBP.

Tiga hadiah sagu hati yang bernilai RM1000 dan buku terbitan DBP pula telah dimenangi oleh kumpulan Jaybonz,  Malnero, dan Beta Band. Hadiah kepada para pemenang telah disampaikan oleh YBhg. Profesor Datuk Seri Dr. Awang Sariyan (Pengerusi Lembaga Pengelola DBP) dan turut dihadiri oleh Tuan Haji Md. Johari Hasan (Timbalan Ketua Pengarah (Dasar)), Puan Ariza Che Ismail (Ketua Bahagian Pengembangan Kesusasteraan Kanak-kanak dan Remaja), para pelajar sekolah dan institusi pengajian tinggi serta karyawan DBP.


Untuk mendapatkan maklumat terkini, ikuti kami melalui Telegram

Kuala Perlis – Raja Muda Perlis, Tuanku Syed Faizuddin Putra Jamalullail merangkap Canselor Kolej Universiti Islam Perlis (KUIPs) bertitah pelantikan Ahli Lembaga Pengarah Universiti KUIPs merupakan satu keperluan dalam sesebuah institusi pengajian tinggi.

Tuanku Syed Faizuddin Putra Jamalullail turut menyeru dan mengingatkan Ahli Lembaga Pengarah Universiti KUIPs supaya melaksanakan tugasan, amanah dan tanggungjawab dengan penuh ketelusan, cekap dan berintegriti pada Majlis Pengurniaan Watikah Pelantikan Lembaga Pengarah Universiti KUIPs di Auditorium Kolej Universiti Islam Perlis.

Hal ini kerana setiap Ahli Lembaga Pengarah Universiti KUIPs yang dilantik terdiri daripada golongan profesional yang mempunyai kemahiran, pengalaman, kepakaran dan kebijaksanaan dalam bidang masing-masing untuk memacu hala tuju pembangunan pendidikan di KUIPs agar mencapai satu tahap kecemerlangan yang tinggi.

Selain itu, Tuanku Syed Faizuddin Putra Jamalullail turut berharap agar semua Ahli Lembaga Pengarah Universiti KUIPs yang baharu mampu melonjakkan imej dan nama KUIPs ke persada antarabangsa serta menjadi satu institusi pendidikan berteraskan Islam yang unggul, berwibawa, dihormati dan disegani serta menjadi contoh kepada institusi pendidikan lain di negara ini.

Tuanku Syed Faizuddin Putra Jamalullail bertitah, melalui pelantikan ini KUIPs mampu merealisasikan visi dan misi, iaitu menjadi institusi akademik berteraskan Islam terkemuka di peringkat antarabangsa yang menawarkan gabungan program pengajian Islam tradisional dan kontemporari di samping melahirkan insan berilmu dan beramal yang kompeten dalam memangkin pembangunan dan pemodenan negara.

Pelantikan ahli lembaga pengarah universiti itu melibatkan lapan ahli. Antaranya termasuklah Pengerusi Lembaga Pengarah Universiti KUIPs, Datuk Profesor Emeritus Dr. Kamarudin Hussin, Rektor KUIPs, Profesor Madya Dr. Muhamad Rozaimi Ramle dan Ketua Pengarah Dewan Bahasa dan Pustaka (DBP), Datuk Abang Salehuddin Abang Shokeran.


Tentera dan Rakyat: Tunjang Kedaulatan Negara

Kuala Perlis – Raja Muda Perlis, Brigedier Jeneral Tuanku Syed Faizuddin Putra Jamalullail berkenan berangkat menyempurnakan perasmian “Projek Jiwa Murni Sempena Hari Tentera Darat Ke-88“ peringkat Markas Briged Ke-30 Infantri Tentera Darat Malaysia yang diadakan di Kampung Seberang Ramai, Kuala Perlis. Sambutan Hari Tentera Darat itu bertemakan “Sinergi Tentera Darat dan Rakyat: Tunjang Kedaulatan Negara“.

Menurut titah Raja Muda Perlis Brigedier Jeneral Tuanku Syed Faizuddin Putra Jamalullail, tema tersebut amat bertepatan dan signifikan dengan pelaksanaan “Projek Jiwa Murni“ anjuran Briged Ke-30 Infantri Tentera Darat Malaysia yang dilaksanakan di Kampung Seberang Ramai, Kuala Perlis baru-baru ini. Perkara ini juga menunjukkan warga tentera sentiasa peka dalam usaha melengkapkan keperluan kebajikan dan kesejahteraan masyarakat. Titah Raja Muda Perlis lagi:

Dengan kerjasama daripada penduduk setempat, ini jelas menunjukkan bahawa hubungan antara masyarakat dengan warga tentera adalah baik, malah dapat diperkukuhkan lagi. Usaha yang ditunjukkan ini telah menjadi kesinambungan kepada ‘Projek Diraja Kampung Warna-warni Program Transformasi Kampung Seberang Ramai, Kuala Perlis’.

Tambah baginda, kerjasama antara agensi negeri, pihak korporat dan briged berslogankan “Teguh Perisai” itu akan memberikan banyak manfaat dalam jaringan strategik organisasi dan mobilisasi rakyat menerusi pelbagai inisiatif yang diadakan. Tambahan pula, khidmat sokongan operasi dan pengurusan bencana oleh pelbagai pihak juga diperoleh dan secara tidak langsung, kualiti hidup rakyat dan penduduk setempat  akan dapat ditingkatkan.

Keberangkatan tiba Raja Muda Perlis Brigedier Jeneral Tuanku Syed Faizuddin Putra Jamalullail yang juga merangkap Tuanku Komander Rejimen 504 Askar Wataniah dalam majlis tersebut disambut oleh Panglima Briged berkenaan, Brigedier Jeneral Mohd Zaki Abu. Dalam majlis tersebut, para hadirin dipersembahkan dengan Tempur Tanpa Senjata.

Turut hadir dalam majlis itu ialah Pengarah Urusan Kumpulan WTC Kuala Lumpur, YBhg. Dato’ Sri Dr. Hj. Irmohizam Ibrahim; Pengerusi Lembaga Pengarah Universiti Malaysia Perlis (UniMAP), YBhg. Raja Dato’ Azwane Raja Ariff; Pengarah Jabatan Pembinaan Bahasa dan Sastera, Dewan Bahasa dan Pustaka (DBP), Dr. Haji Abang Patdeli Abang Muhi; dan Ketua Bahagian Promosi dan Pengiktirafan DBP, Haji Mohd Salahuddin Mohamed.


Buku Liku-liku Pertemuan Baling Dedah Maksud Sebenar “Pertemuan”

BALING – Dalam Wacana Diskusi Buku Liku-liku Pertemuan Baling yang ditulis oleh Mejar (B) Dr. Nor Ibrahim Sulaiman yang dapat diikuti menerusi media sosial langsung Dewan Bahasa dan Pustaka (DBP), pada petang Ahad, beliau mendedahkan maksud sebenar di sebalik “pertemuan” yang sebelum ini difahami oleh masyarakat sebagai Rundingan Baling dengan pemimpin Parti Komunis Malaya (PKM) yang diwakili oleh Chin Peng dan dihadiri oleh beberapa orang pemimpin tertinggi PKM dengan Ketua Menteri Kerajaan Persekutuan Tanah Melayu, Tunku Abdul Rahman pada 28 dan 29 Disember 1955. Wacana Diskusi Buku ini dijayakan oleh Kerajaan Negeri Kedah dan DBP dengan kerjasama Majlis Daerah Baling dan Lembaga Muzium Negeri Kedah.

Menurut Dr. Nor Ibrahim, peristiwa bersejarah dalam pertemuan tersebut dikatakan menjadi penentu dan penggerak yang penting terhadap proses kemerdekaan negara, sama ada pertemuan ini menguntungkan pihak British atau di pihak Tunku dan Parti Perikatan pada ketika itu.

“Baling menjadi tumpuan negara dan antarabangsa pada ketika itu yang menyaksikan pertembungan ideologi dunia, malahan Malaya turut terlibat dalam kancah ini,” jelas beliau.

Beliau menegaskan berdasarkan transkripsi asal Pertemuan Baling daripada The Baling Talks, tiada kata putus yang dapat dicapai menerusi hasil “rundingan” sebaliknya lebih kepada “pertemuan” antara kedua-dua belah pihak. Hasil penyelidikan Profesor Datin Paduka Datuk Dr. Ramlah Adam juga menjelaskan hal yang sama bahawa Pertemuan Baling ini bukanlah hanya sebuah pertemuan biasa, tetapi sebenarnya sebuah pertemuan dua ideologi bertentangan yang mahu menguasai antara satu sama lain.

Ternyata Pertemuan Baling, walaupun tidak memenuhi kehendak Tunku Abdul Rahman untuk membubarkan PKM, namun hal tersebut telah dapat meredakan sementara pengaruhnya. PKM masih tetap tidak dibubarkan sehingga kini.

Penulis buku ini turut memetik kata Tunku yang memperlihatkan ketegasannya dalam pertemuan tersebut bahawa “Kedamaian tidak akan wujud selagi kedua-dua ideologi bercanggah begitu kuat antara satu sama lain. Saya mahu kedamaian. Itu sebabnya saya minta kamu menerima ideologi kami demi 7 000 000 orang rakyat jelata Persekutuan Tanah Melayu.Kamu hanya berjumlah beberapa ribu sahaja, maksud saya, jumlah kamu adalah kecil berbanding dengan kami. Pada masa hadapan, apabila kumpulan ini mungkin menjadi kuat dan apabila mereka kuat, kami akan mengalah kepada mereka.”

Pada akhir konklusi, penulis buku ini menyatakan “satu aspek persamaan antara Tunku dengan Chin Peng, iaitu “keegoan” masing-masing dalam usaha mempertahankan pendirian mereka. Tunku dinukilkan sebagai nasionalis, manakala Chin Peng digambarkan sebagai setia dengan objektif parti yang mengatasi kebajikan rakyat.

Sementara itu, Profesor Madya Dr. Mohd. Kasri Saidon, dari Universiti Utara Malaysia dalam Wacana Diskusi Buku yang sama menyeru seluruh warga negara ini menghayati sejarah lalu bagi mewujudkan semangat patriotik dan jati diri bangsa. Menurut beliau, mengingati detik bersejarah bukan bersifat bermusim yang hanya perlu diingati pada 31 Ogos pada setiap tahun sahaja, sebaliknya perlu ditanamkan semangat patriotisme itu bermula pada awal tahun lagi.

“Misalnya, dengan mengingati sejarah Pertemuan Baling menggambarkan kepayahan dan kesukaran para pejuang nasionalisme pada masa dahulu untuk mencipta keindahan dan kedamaian negara,” jelas beliau di hadapan peserta wacana. Tambah beliau, warga tempatan termasuk penduduk Baling yang terdiri daripada Melayu, Cina dan India mempunyai jati diri masing-masing serta tidak mudah dipengaruhi oleh pemikiran asing yang dibawa oleh komunis.
“Semua bangsa pada ketika itu bersatu mempertahankan bumi tercinta,” jelas beliau lagi.

Wacana Diskusi Buku Liku-liku Pertemuan Baling ini dikendalikan oleh Ketua Editor Buku Sekolah, Jabatan Penerbitan DBP, Encik Abdul Ghani Abu yang turut disaksikan oleh Menteri Besar Kedah, YAB Dato’ Seri Haji Muhammad Sanusi Md. Nor dan Timbalan Ketua Pengarah Operasi DBP, Tuan Haji Abd. Halim Haji Harun dan wakil kenamaan yang lain.

Buku Liku-liku Pertemuan Baling memaparkan cabaran yang terpaksa dihadapi oleh Tunku Abdul Rahman selaku Ketua Menteri Persekutuan Tanah Melayu ketika berhadapan dengan tentangan British terhadap saranan beliau untuk melaksanakan program amnesti dan bertemu dengan Chin Peng. Tunku mengambil tindakan ini supaya proses untuk mendapatkan kemerdekaan dipercepat. British akhirnya akur terhadap desakan Tunku bersandarkan perwatakan beliau yang begitu antikomunis.

Chin Peng pula menyarankan pertemuan tersebut setelah dia menyedari bahawa dia tidak akan berjaya dalam peperangan bersenjata. Sebelum pertemuan itu lagi, kedua-dua tokoh tersebut sememangnya tidak berganjak daripada pendirian masing-masing. Tunku tidak mengiktiraf Parti Komunis Malaya (PKM) dan bertegas supaya parti tersebut dibubarkan serta pengganas komunis menyerah diri, namun pendirian pula Chin Peng sebaliknya. Kegagalan pertemuan ini membawa kepada kemerdekaan Tanah Melayu, manakala Chin Peng dan pasukan gerilanya terus menjadi buruan pasukan keselamatan.


Lebih 400 Ribu Calon akan Menduduki Ujian Bertulis Peperiksaan SPM 2021

Untuk mendapatkan maklumat terkini, ikuti kami melalui Telegram

Kuala Lumpur – Lembaga Peperiksaan (LP), Kementerian Pendidikan Malaysia (KPM) memaklumkan bahawa ujian bertulis peperiksaan Sijil Pelajaran Malaysia (SPM) tahun 2021 akan bermula pada hari Rabu ini, 2 Mac hingga 29 Mac 2022.

Menurut KPM, seramai 407 097 calon akan menduduki ujian bertulis ini di 3382 pusat peperiksaan di seluruh negara.

Susulan daripada itu, seramai 50 514 petugas peperiksaan telah dilantik bagi memastikan kelancaran pengurusan dan pengendalian sepanjang peperiksaan berlangsung.

“Semua calon hendaklah merujuk jadual waktu ujian bertulis peperiksaan SPM 2021 bagi mengetahui tarikh, masa, kod dan kertas peperiksaan serta arahan yang perlu dipatuhi semasa peperiksaan berlangsung,” nasihat LP kepada semua calon SPM dalam kenyataan pada pagi tadi.

“Calon juga hendaklah mematuhi Garis Panduan Pengurusan Pentaksiran Pusat dan Peperiksaan Awam yang terkandung dalam Garis Panduan Pengurusan dan Pengoperasian Sekolah 3.0 yang dikeluarkan oleh KPM, serta prosedur operasi standard yang ditetapkan oleh Majlis Keselamatan Negara dan Kementerian Kesihatan Malaysia.”

Tambah KPM, semua calon diingatkan untuk membawa dokumen penting, seperti kad pengenalan diri dan Pernyataan Pendaftaran Peperiksaan ke pusat peperiksaan.

Mengulas lebih lanjut, KPM menegaskan peraturan dan ketetapan ini adalah untuk memastikan kelancaran pengurusan peperiksaan dan pencegahan penularan wabak COVID-19.


Perkembangan Kognitif Anak Istimewa

Pauh Putra – A-Heart Universiti Malaysia Perlis (UniMAP) menerima sumbangan berbentuk sebuah “Bilik Sensori” daripada McDonald’s Malaysia melalui Persatuan Kebajikan Ronald McDonald (RMHC) untuk kanak-kanak istimewa di negeri Perlis.

Setiap anak lahir dengan kemampuan dan kebolehan yang berbeza-beza, seiring dengan lumrah kejadian yang menyatakan tentang setiap anak yang lahir ke dunia ini mempunyai karakter yang berlainan dengan keunikan masing-masing. Mereka mempunyai keistimewaan tersendiri, termasuklah anak-anak yang mempunyai masalah perkembangan kognitif yang perlahan.

Titah Raja Perlis, Raja Muda Perlis, Duli Yang Maha Mulia (DYMM) Tuanku Syed Sirajuddin Ibni Almarhum Tuanku Syed Putra Jamalullail ketika merasmikan majlis semalam di Hub Sumber Pendidikan dan Latihan Autism atau Autism Hub for Educational Resources and Training (A-Heart) UniMAP di Perpustakaan Tuanku Syed Faizuddin Putra Jamalullail, Kampus Alam UniMAP Pauh Putra.

Baginda menegaskan bahawa anak-anak istimewa ini tidak seharusnya dipinggirkan dari segi pendedahan kepada pendidikan dan bantuan serta sokongan yang bersesuaian agar mereka mampu untuk berdikari serta berupaya untuk menempa pelbagai kejayaan yang membanggakan pada masa akan datang.

Ibu bapa atau penjaga kepada kanak-kanak berkeperluan khas ini boleh mengambil peluang untuk menggunakan kemudahan ini sebaik-baik yang mungkin demi perkembangan positif minda dan fizikal anak-anak mereka.

Terdahulu, Pengarah Urusan dan Rakan Operasi Tempatan McDonald’s Malaysia, Dato’ Azmir Jaafar turut memaklumkan bahawa Bilik Terapi Sensori Ronald McDonald adalah program tajaan syarikat berkenaan yang dilaksanakan sejak tahun 2004 khusus untuk kanak-kanak istimewa bagi membantu perkembangan mereka dari segi pembelajaran dan keyakinan diri.

Menurut beliau, kini, RMHC telah menyediakan sebanyak 35 Bilik Terapi Sensori Ronald McDonald di seluruh negara bernilai RM3.7 juta dan memanfaatkan lebih daripada 7000 orang kanak-kanak istimewa di seluruh Malaysia ini.

RMHC merupakan satu daripada badan yang mempunyai rangkaian bilik terapi sensori terbanyak di Malaysia. Konsep tajaannya bukanlah semata-mata menyediakan kelengkapan bilik terapi sensori sahaja, namun juga menyediakan latihan asas kepada pelatih kanak-kanak istimewa di seluruh negara.

“Dengan tajaan bilik terapi sensori yang serba lengkap tersebut, mereka berharap inisiatif ini dapat memberikan manfaat kepada kanak-kanak istimewa terutamanya daripada keluarga B40 di Perlis bagi meningkatkan perkembangan kognitif dan keyakinan diri  mereka di masa hadapan,” ujar Dato’ Azmir dengan hasrat agar inisiatif ini dapat dimanfaatkan oleh banyak pihak.

Majlis ini turut dihadiri oleh Naib Canselor UniMAP, Lt. Kol. Prof. Ts. Dr. Zaliman Sauli dan Pengarah Perhubungan Kerajaan, McDonald’s Malaysia Datuk Seri Mohammed Nasir Rakhir. Yang menariknya, Clarence Kang turut tampil untuk membuat persembahan piano yang istimewa kepada tetamu yang hadir.


Ketua Menteri Sarawak Bergelar “Premier” Bermula Hari Ini

Untuk mendapatkan maklumat terkini, ikuti kami melalui Telegram

Dewan Undangan Negeri Sarawak telah meluluskan beberapa pindaan Rang Undang-Undang (RUU) pindaan 2022 kepada Perlembagaan Negeri Sarawak yang melibatkan perubahan terma “Ketua Menteri” kepada “Premier”.

Pindaan tersebut mendapat sokongan 67 ADUN (Ahli Dewan Undangan Negeri), manakala enam ahli dewan biasa tidak bersetuju.

Rentetan itu, Tan Sri Abang Johari Tun Openg yang bergelar Ketua Menteri Sarawak sebelum ini dikenali sebagai Premier Sarawak.

Selain perubahan terma Ketua Menteri, RUU berkenaan turut menyaksikan perubahan terma jawatan Menteri Muda kepada Timbalan Menteri.

Selain itu, Pejabat Ketua Menteri Sarawak bakal dikenali sebagai Pejabat Premier Sarawak, manakala Timbalan Ketua Menteri akan menggunakan terma Timbalan Premier.

Menurut kenyataan Setiausaha Kerajaan Negeri Amar Jaul Samion, gelaran itu berkuat kuasa pada hari ini selepas pindaan perlembagaan negeri diluluskan oleh Dewan Undangan Negeri (DUN) 15 Februari lalu.

Perubahan ini tidak akan membawa apa-apa perubahan yang ketara melainkan hanya untuk menghormati dan mengembalikan status istimewa negeri itu sejajar dengan perjanjian Malaysia 1963 yang menyaksikan Sarawak menjadi entiti utama semasa pembentukan Malaysia.


Pengurusan Peperiksaan SPM 2021 dalam Situasi Banjir

PUTRAJAYA- Kementerian Pendidikan Malaysia (KPM) telah merujuk pada situasi banjir yang melanda beberapa buah daerah di Kelantan dan Terengganu. Keadaan tersebut memberikan kesan terhadap persiapan peperiksaan Sijil Pelajaran Malaysia (SPM) tahun 2021 yang dijadualkan bermula pada 2 Mac hingga 29 Mac 2022.

Lembaga Peperiksaan (LP), KPM sentiasa memantau rapi situasi semasa pusat peperiksaan yang terjejas dan telah menyediakan pelan tindakan bagi memastikan calon SPM tahun 2021 dapat menduduki peperiksaan dalam keadaan teratur dan selamat. Berdasarkan ketetapan sedia ada, pengurusan pusat peperiksaan yang terjejas akibat banjir dilaksanakan mengikut ketetapan Pekeliling Persediaan Menghadapi Banjir yang Mengancam Perjalanan Peperiksaan Bil.1/2001.

LP juga menyediakan garis panduan khusus tentang pengurusan menghadapi banjir semasa peperiksaan awam yang meliputi aspek pengurusan sekolah dan pusat peperiksaan, calon peperiksaan, petugas peperiksaan serta pengurusan bilik kebal.

KPM sentiasa prihatin dengan kebajikan calon yang terlibat dengan banjir. Oleh hal yang demikian, sekiranya calon peperiksaan SPM 2021 tidak dapat hadir ke pusat peperiksaan disebabkan bencana banjir, calon terlibat boleh menghubungi guru kelas, Setiausaha Peperiksaan atau Pengetua di sekolah masing-masing untuk mendapatkan maklumat lanjut. Selain itu, calon yang terkesan juga dibenarkan untuk menduduki peperiksaan di pusat peperiksaan lain yang boleh diakses sebagai calon menumpang dan perlu dimaklumkan kepada pusat peperiksaan asal.

Bagi calon atau petugas peperiksaan yang mempunyai sebarang pertanyaan berkaitan dengan pengurusan menghadapi banjir semasa peperiksaan SPM, mereka boleh menghubungi bilik gerakan LP melalui talian 03-88893520 dan 03-88893601 serta Jabatan Pendidikan Negeri masing-masing.


Calon SPM 2021 Sedia Hadapi Ujian Bertulis Hari Ini

Walaupun negara masih dibelenggu dengan penularan jangkitan COVID-19 yang masih tiada penghujungnya, calon Sijil Pelajaran Malaysia (SPM) 2021 tetap bersemangat hadir ke sekolah untuk menduduki ujian bertulis yang bermula pada hari ini.

Seramai 407 097 calon akan memulakan hari pertama peperiksaan dengan mata pelajaran Bahasa Melayu Kertas 1 pada pukul 8.00 pagi dan Bahasa Melayu Kertas 2 pada  pukul 2.00 petang.

Seperti yang dimaklumkan oleh Lembaga Peperiksaan (LP), Kementerian Pendidikan Malaysia (KPM), peperiksaan ini akan dilakukan secara serentak, iaitu sebanyak 3382 pusat peperiksaan di seluruh negara.

Dalam tinjauan di sekolah, seawal pukul 6.30 pagi calon yang menduduki peperiksaan SPM sudah mula tiba di perkarangan sekolah dalam keadaan pembudayaan kebiasaan baharu seperti memakai pelitup muka, serta dalam pengawasan guru-guru dan mengikuti prosedur operasi standard (SOP) yang ditetapkan.

Selain berbekalkan alat tulis dan ilmu pengetahuan seperti kebiasaannya apabila memasuki dewan utama peperiksaan, semua calon diingatkan untuk membawa kad pengenalan diri dan Pernyataan Pendaftaran Peperiksaan ke pusat peperiksaan.

Di Selangor, seramai 381 pelajar Sekolah Menengah Kebangsaan (SMK) Seksyen 7 daripada 73 938 pelajar di seluruh daerah Selangor menduduki peperiksaan SPM di 503 pusat peperiksaan, manakala terdapat 35 orang pengawas dan petugas peperiksaan yang bertugas.

Sementara itu, Timbalan Pengarah Sektor Pembelajaran merangkap Pemangku Pengarah Pendidikan Negeri Selangor, Puan Nor Faridah A. Bakar menyatakan bahawa seramai 219 pelajar yang positif COVID-19 setakat ini akan menjalani peperiksaan bagi fasa satu setelah tamat kuarantin pada minggu hadapan.

“Jika mereka kuarantin dalam minggu ini sahaja, minggu hadapan mereka boleh jalani peperiksaan bagi fasa satu.“

Tambah beliau, sebaik-baik sahaja pelajar tamat tempoh kuarantin pada minggu depan, mereka boleh menduduki ujian SPM bagi kertas seterusnya.

Di Kuala Lumpur, seramai 133 pelajar, termasuklah 20 calon persendirian dan dua calon menumpang menduduki peperiksaan dengan 15 petugas di SMK Sentul Utama.

Di Negeri Sembilan, Pengarah Pendidikan, Jabatan Pendidikan Negeri Sembilan, Tuan Haji Md. Fiah Md. Jamin, membuat lawatan di SMK Kompleks KLIA, Negeri Sembilan bagi melihat perjalanan hari pertama peperiksaan dilaksanakan, di samping memberikan sokongan kepada pelajar. Terdapat 16 758 calon SPM mengikut kategori sekolah dan calon persendirian, termasuklah calon Murid Berkeperluan Khas (calon MBK) dan calon hospital di negeri tersebut.

“Sebagai persiapan melaksanakan Peperiksaan SPM 2021, Jabatan Pendidikan Negeri Sembilan telah membuat pelantikan bagi semua petugas peperiksaan SPM 2021 bagi ditempatkan di semua 150 pusat peperiksaan.”

“Saya memanjatkan kesyukuran ke hadrat Allah SWT kerana dalam suasana pandemik COVID-19, Negeri Sembilan tidak diuji dengan ujian banjir yang dihadapi oleh negeri Pantai Timur. Namun demikian, kami bersiap sedia sekiranya ada perubahan cuaca dan situasi banjir sekiranya berlaku,” ujar beliau yang turut mendoakan keselamatan dan kesejahteraan perjalanan peperiksaan itu.

Rata-rata pelajar yang hadir pada pagi tadi menunjukkan semangat yang berkobar-kobar untuk mencapai cita-cita, di samping mengharapkan peperiksaan ini berlangsung dengan baik sepanjang tempoh peperiksaan hingga 29 Mac 2022, susulan daripada peperiksaan SPM yang ditangguhkan pada tahun lalu akibat pandemik COVID-19.

(Sumber video: SMK Zainab 1, Kota Bharu, Kelantan oleh Che Hanuni)


McDonald’s Malaysia Bantu Masyarakat Perlis

Untuk mendapatkan maklumat terkini, ikuti kami melalui Telegram

Kuala Perlis – “Kerjasama berterusan dan erat antara McDonald’s Malaysia dengan kerajaan negeri Perlis melalui Majlis Agama Islam dan Adat Istiadat Melayu Perlis (MAIPs) dan Universiti Malaysia Perlis (UniMAP) amat dialu-alukan dan seharusnya diteruskan lagi pada masa hadapan demi menjaga kepentingan dan kemaslahatan golongan yang susah,” titah Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail semalam sewaktu menghadiri majlis santapan malam McDonald’s Malaysia bersama MAIPs dan UniMAP yang didiadakan di Kuala Perlis.

Menurut Pengarah Urusan dan Rakan Operasi Tempatan McDonald’s Malaysia, YBhg. Dato’ Azmir Jaafar, McDonald’s Malaysia telah menganjurkan pelbagai program komuniti bagi masyarakat setempat dan setiap tahun dianggarkan lebih 7000 aktiviti kemasyarakatan berjaya dilaksanakan di bawah Program Komuniti McDonald’s dan Ronald McDonald House Charity (RMHC) yang melibatkan restoran-restoran McDonald’s di seluruh negara termasuklah sumbangan zakat.

Sesuai dengan kebiasaan baharu, sumbangan McDonald’s Malaysia kepada masyarakat tetap diteruskan dan lebih satu setengah juta pek makanan telah disumbangkan kepada golongan barisan hadapan yang berada di seluruh negara sehingga kini. Pada tahun 2020 sahaja, RM250 ribu telah disumbangkan kepada Kementerian Kesihatan Malaysia untuk pembelian peralatan perlindungan peribadi atau PPE,“ ujar YBhg. Dato’ Azmir Jaafar.

Turut hadir dalam majlis tersebut ialah Mufti Perlis, YBhg. Prof. Madya Dato’ Arif Perkasa Dr. Mohd Asri Zainul Abidin dan Naib Canselor UniMAP, YBhg. Lt. Kol. Prof. Ts. Dr. Zaliman Sauli dan Pengarah Perhubungan Kerajaannya, YBhg. Datuk Seri Mohammed Nasir Rakhir.


Hari Anggota Tentera Ke-89: Kesejahteraan Keluarga Tentera Darat Diutamakan

Bukit Keteri – Bersempena dengan Hari Tentera Darat Ke-89, Raja Muda Perlis Brigedier Jeneral Tuanku Syed Faizuddin Putra Jamalullail menitahkan seluruh rakyat untuk bersama-sama mengambil iktibar daripada pergolakan politik antara negara Ukraine dengan Rusia baru-baru ini.

“Antara perkara yang boleh dilihat jika dibuat perbandingan kekuatan ketenteraan sesebuah negara yang sedang diambang konflik adalah dengan membandingkan kekuatan angkatan tetap dengan pasukan simpanannya. Begitu juga jika dilihat kekuatan angkatan simpanan tentera Ukraine dan Russia yang dimobilisasi dilihat tidak setara disebabkan jumlah populasi yang berbeza.”

Kekuatan anggota tentera darat di sesebuah negara tidak akan pernah mencukupi untuk menjaga dan mempertahankan setiap inci tanah air sesebuah negara.”

“Oleh itu, sesebuah angkatan simpanan perlu diperkukuh, diberi latihan serta disiplin secukupnya bagi menampung kekurangan anggota tetap ini.

Titah perutusan dizahirkan baginda bersempena dengan sambutan hari ulang tahun yang ke-89 kepada Rejimen Askar Melayu DiRaja dan yang ke-52 kepada Briged Keenam Infantri Malaysia, yang berpengkalan di Kem Bukit Keteri, Perlis.

Raja Muda Perlis yang juga merangkap Tuanku Komander Rejimen 504 Askar Wataniah turut bertitah,

Rejimen Askar Wataniah yang diwujudkan dalam setiap negeri kita adalah untuk melengkapkan rakyat dengan segala persiapan awal mengenai ilmu serta selok-belok ketenteraan bagi mengimbangi kekuatan anggota tentera tetap dan bersiap siaga menghadapi sebarang cabaran yang mendatang.

Baginda bertitah bahawa kesejahteraan yang dimiliki oleh seluruh warga tentera adalah penting bagi meningkatkan moral serta semangat dalam melaksanakan tugas menjaga kedaulatan dan kepentingan negara.

Sementara itu, Timbalan Komander Rejimen, Leftenan Kolonel Mohamad Zaidi Ishak menyeru semua anak bangsa yang tidak berpeluang menyertainya sebagai seorang anggota tentera tetap agar menyertai Rejimen Askar Wataniah.

“Tentera tetap dan tentera simpanan adalah sama, iaitu mempertahankan kedaulatan negara daripada sebarang ancaman musuh baik dari luar mahupun dalam.”

Leftenan Kolonel Mohamad Zaidi menasihati mereka yang telah bergelar anggota simpanan Rejimen Askar Wataniah, “Berbanggalah dengan seragam yang anda sarung dan terus mendalami ilmu ketenteraan agar terus kekal aktif dalam Askar Wataniah walau di mana-mana sahaja anda berada”.


Isu Mutu Bahasa dalam Media

Dewan Bahasa dan Pustaka menzahirkan kebimbangan tentang penggunaan bahasa yang tidak terkawal, kurang teratur dan tidak sopan, terutamanya dalam media sosial. Yang lebih mendukacitakan ialah hal itu tidak hanya melibatkan golongan muda bahkan golongan berusia walaupun banyak dakwaan ditujukan kepada golongan muda. Isu ini jika tidak ditangani akan menjejaskan dan merendahkan nilai bahasa Melayu sebagai tonggak tamadun, sehingga menimbulkan kekeliruan serta menjejaskan generasi akan datang.

Kerisauan tentang keadaan itu sering dikemukakan oleh pendidik, ahli agama, ahli budaya dan sesiapa sahaja yang berpegang pada kepercayaan bahawa adab dan tamadun sesuatu bangsa amat berkaitan dengan corak bahasa yang digunakan oleh masyarakatnya. Jika tidak dikawal, lama-kelamaan masyarakat kita menjadi masyarakat permisif dan kononnya liberal walhal kita sebenarnya menuju ke arah kehancuran adab, akhlak dan tamadun.

Keadaan menjadi lebih buruk apabila berkaitan dengan isu politik. Perbedaan parti, kem atau kelompok dalam parti atau sikap penentangan kepada pemimpin tertentu atau lawan politik seolah-olah menjadi lesen besar untuk orang tertentu menggunakan bahasa yang kesat dan kasar tanpa berlapik atau berbasa-basi.

Bahasa yang rancu atau tidak teratur dapat dilihat dalam dua hal. Pertama, bahasa yang tidak menurut aturan bahasa yang baik, dalam soal tatabahasa, ejaan dan pilihan kata. Setiap bahasa memiliki sistem dalam aspek sebutan, tulisan, tatabahasa, makna dan laras. Walaupun tidak dapat diharapkan bahasa yang sempurna dalam media sosial, terutamanya yang berbentuk bahasa perhubungan sehari-hari, namun perlu dihindari kesalahan asas yang mencacatkan martabat bahasa Melayu sebagai bahasa tamadun. Contohnya, apakah perlunya kata seperti “tahu, apa, siapa, sahaja“ ditulis sebagai “tew, aper, saper, sajer“? Begitu juga cantuman kata seperti “makasih“ bagi “terima kasih“ dan “pakaba“ bagi “apa khabar“. Untuk sapaan pula, kesantunan dan keindahan terjejas dengan meluasnya penggunaan kata ganti seperti “korang“, dan “dia orang“. Sudah menjadi kebiasaan pula dalam media, pengguguran panggilan hormat sehingga orang yang terhormat disebut namanya sahaja sehingga terasa kehilangan adab dalam berbahasa.

Penggunaan bahasa yang lebih parah adalah dalam hal kesantunan bahasa. Contohnya, banyak kata yang bersifat cacian, carutan, bidasan dan hinaan yang meluas dalam media sosial. Ada blog, Facebook, Twitter dan sebagainya yang leluasa menggunakan perkataan seperti “anak haram jadah“, “binatang“, “kepala butuh engkau“, “kepala bapak engkau“, “babi“ dan pelbagai perkataan lain yang menunjukkan hilangnya akhlak dan budi bahasa sebahagian anggota masyarakat. Seperti yang saya katakan, perbuatan itu malangnya turut dilakukan oleh orang dewasa yang patut menjadi contoh bagi golongan muda. Malah berdasarkan pemerhatian saya dalam media sosial, orang yang ada nama dalam masyarakat pun ada yang terlibat berbuat demikian.

Untuk mengatasi atau membendung masalah itu, strategi pendidikan perlu lebih difokuskan kepada pembinaan sifat insan di samping penyampaian ilmu, maklumat dan kemahiran. Falsafah Pendidikan Kebangsaan berteraskan pendidikan bersepadu yang telah digubal pada tahun 1987 perlu benar-benar diterapkan dalam sistem pendidikan negara.


Perihal Kata Nafi

Untuk mendapatkan maklumat terkini, ikuti kami melalui Telegram

Kata nafi ialah kata tugas yang menafikan atau menyangkal sesuatu perkara atau keadaan. Dalam bahasa Melayu, terdapat dua kata nafi, iaitu bukan dan tidak. Kata nafi bukan menafikan kata nama dan frasa sendi nama, manakala kata nafi tidak menafikan kata kerja dan kata adjektif. Sila lihat contoh yang berikut:

1a.  Dia bukan guru.                        (kata nama)

1b.  Dia bukan dari Ipoh.                (frasa sendi nama)

2a.  Dia tidak berusaha.                 (kata kerja)

2b.  Dia tidak jujur.                           (kata adjektif)

Kata nafi bukan dapat juga menafikan kata kerja dan kata adjektif jika terdapat pertentangan maklumat dalam ayat. Sila lihat contoh yang berikut:

3a.  Dia bukan belajar tetapi bermain.                 (kata kerja)

3b.  Dia bukan sombong tetapi pendiam.                        (kata adjektif)

3c.  Dia bukan kedekut tetapi tiada duit.              (kata adjektif dan frasa kerja)

Kata nafi bukan dapat juga membentuk kata hubung gabungan berpasangan seperti bukan sahaja … tetapi juga, atau bukan sahaja … malahan juga. Dalam hal ini, perkaitan maknanya adalah sehala atau serasi, dan tidak terdapat unsur pertentangan maklumat. Sila lihat contoh yang berikut:

4a.  Dia bukan murid sahaja tetapi pengawas juga.                  (FN)

4b.  Dia bukan ke Ipoh sahaja tetapi ke Langkawi juga.           (FS)

4c.  Dia bukan menyanyi sahaja tetapi menari juga.                 (FK)

4d.  Dia bukan malas sahaja tetapi nakal juga.                          (FA)

Kata nafi tidak dapat membentuk frasa dengan kata tunggal atau kata terbitan, dan sesetengah frasa itu dapat ditambah imbuhan. Sila lihat contoh yang berikut:

tidak selaras + ke-…-an = ketidakselarasan

tidak + berperikemanusiaan = tidak berperikemanusiaan

tidak berperikemanusiaan + ke-…-an =  ketidakberperikemanusiaan

Kata nafi tidak mempunyai bentuk singkatan tak. Kata tak boleh digunakan dalam bahasa percakapan, puisi atau istilah. Sila lihat contoh yang berikut:

Kata nafi bukan dan tidak dapat digunakan bersama-sama dalam ayat tertentu. Hal sedemikian menegaskan maksud yang hendak disampaikan. Sila lihat contoh yang berikut:

5a.  Dia bukan tidak tahu bahawa dia bersalah.

5b.  Bukannya dia tidak tahu bahawa dia bersalah.

5c.  Tidak lain dan tidak bukan dia bersalah.

Kata nafi bukan dan tidak boleh digandakan untuk mendukung maksud tertentu. Sila lihat contoh yang berikut:

6a.  Dia sering bercakap tentang hal yang bukan-bukan.

6b.  Dia sering bercakap tentang hal yang tidak-tidak.

Dalam kelompok ayat 6, kata ganda bukan-bukan dan tidak-tidak berfungsi sebagai adjektif dan bererti “tidak benar” atau “tidak munasabah”. Dalam ayat 7, kata ganda bukan-bukan berfungsi sebagai penguat yang bermaksud “amat sangat”.

Kata nafi bukan dan tidak dapat juga ditambah imbuhan untuk mendukung maksud tertentu. Sila lihat contoh yang berikut:

Dalam ayat 8a, frasa seia sebukan bererti “seia sekata”. Dalam ayat 8b, kata membukankan bererti “mengingkari”. Dalam ayat 9a, kata bertidak bererti “tidak mengaku”. Dalam ayat 9b, kata menidakkan bererti “menjadikan atau menganggap tidak ada”, iaitu sama erti dengan kata mempertidak dan mempertidakkan.

Kata nafi tidak boleh juga ditambah imbuhan dan kemudiannya digandakan.  Sila lihat contoh yang berikut:

10a.  Setidaknya dia sudi menolong kita.

10b.  Setidak-tidaknya dia sudi menolong kita.

Dalam kelompok ayat 10, kata setidaknya atau setidak-tidaknya berfungsi sebagai kata adverba dan mendukung maksud “sekurang-kurangnya”.

Kata nafi bukan dapat juga bergandingan dengan kata lain untuk berfungsi seperti kata penguat yang bererti “amat sangat” atau “luar biasa”. Sila lihat contoh yang berikut:

11b.  Bukan kepalang nakalnya budak itu.

11d.  Bukan barang-barang nakalnya budak itu.

11e.  Bukan sebarang nakalnya budak itu.


Siswa Milinea Ikon Inovasi Berteraskan STEM dan Sains Sosial

Untuk mendapatkan maklumat terkini, ikuti kami melalui Telegram

Pertandingan Inovasi Inter-Asasi Matrikulasi kali kedua (PIITRAM 2022) dianjurkan secara maya bermula pada 2 hingga 8 Mac oleh Universiti Pertahanan Nasional Malaysia (UPNM) sebagai tuan rumah pada tahun ini.

PIITRAM merupakan program tahunan peringkat kebangsaan anjuran Majlis Dekan/Pengarah Pusat Asasi Universiti Awam anjuran Majlis Dekan/Pengarah Pusat Asasi Universiti Awam dengan temanya “Engaging through Innovation, Empower the Future”.

Penyertaan dalam program ini tidak terhad kepada pelajar, ahli akademik dan warga pengurusan daripada 12 buah pusat asasi di Institusi Pengajian Tinggi Awam (IPTA), malahan terbuka kepada warga daripada 17 buah kolej matrikulasi di seluruh Malaysia.  Majlis perasmian dimulakan dengan ucapan oleh Lt. Jen Datuk Hasagaya Abdullah Naib Canselor, Universiti Pertahanan Nasional Malaysia (UPNM). Seterusnya, ucapan Perasmian PIITRAM 2022 oleh Prof. Dato’ Dr. Husaini Omar Ketua Pengarah Pendidikan Tinggi, Kementerian Pengajian Tinggi.

Kejayaan penganjuran PIITRAM kali pertama diadakan pada Mac 2021 telah memberikan isyarat jelas bahawa penganjuran seterusnya amat dinantikan sebagai wadah pengembangan idea dan pembangunan jati diri pelajar yang berada pada peringkat prauniversiti. UPNM telah diberikan amanah bagi penganjuran PIITRAM bagi tahun 2022.

Melalui PIITRAM 2022, pelajar khas berpeluang untuk mengetengahkan pelbagai cetusan inovasi melibatkan bidang STEM (sains, teknologi, kejuruteraan dan matematik) dan sains sosial yang bersifat semasa dan berteraskan Revolusi Perindustrian 4.0 (IR4.0).

Program ini diharapkan agar dapat membentuk pelajar dengan corak pemikiran penyelesaian masalah yang lebih bersedia, terutamanya dalam berdepan dengan cabaran COVID-19 yang melanda seluruh dunia ketika ini. Di samping itu, PIITRAM 2022 juga membuka ruang kepada warga akademik dan pengurusan pusat asasi untuk mengetengahkan hasil inovasi mereka dalam usaha meningkatkan keberkesanan dan kualiti proses pengajaran dan pembelajaran (PdP) dan pengurusan akademik.

Sebanyak 288 kumpulan dari universiti awam dan matrikulasi di seluruh Malaysia akan menyertai pertandingan ini. Pertandingan PIITRAM 2022 boleh diikuti secara langsung pada 2 hingga 4 Mac 2022 dan Majlis Penutup pada 8 Mac 2022 secara dalam talian menerusi aplikasi Zoom dan media sosial Facebook yang akan disempurnakan oleh YB Dato’ Sri Dr. Adham Baba, Menteri Sains, Teknologi dan Inovasi.

Prof. Madya Ts. Dr. Jessica Ong Hai Liaw, Pakar Psikologi Bahasa Universiti Pertahanan Nasional Malaysia, Felow Kluster Wanita dan Masyarakat Majlis Profesor Negara.

Rabi’ahtuladawyah Md. Saleh, Perancang Bahasa Dewan Bahasa dan Pustaka.


Lebih 42 Ribu Terima Tawaran Kerja pada Januari 2022

Putrajaya – Pada 3 Mac 2022, Majlis Pekerjaan Negara (NEC) telah mengadakan satu mesyuarat yang membincangkan program dan inisiatif untuk meningkatkan lagi peluang pekerjaan bagi rakyat Malaysia.

Berdasarkan data yang diperoleh, sebanyak 1200 pekerjaan baharu telah diwujudkan dan lebih 40 ribu telah mendapat pekerjaan dalam bulan Januari 2022. Hal ini bukan sahaja menunjukkan ekonomi negara semakin membaik selari dengan pembukaan semula sektor ekonomi dan sosial, malah membuktikan inisiatif negara dalam JaminKerja Keluarga Malaysia (JaminKerja) membuahkan hasil dan terus membantu rakyat dengan pewujudan 600 ribu pekerjaan pada tahun ini.

Selain itu, NEC juga turut menyusun strategi bagi mengurangkan kebergantungan kepada pekerja asing. Antara cara yang dikenal pasti, termasuklah sistem kuota dan Multi-tier Levy (MTL) selain sokongan padu daripada majikan bagi memastikan impak kekurangan tenaga kerja pascapandemik dapat diimbangi dan dikurangkan.

Insiatif JaminKerja terdiri daripada 3 komponen; Insiatif Penggajian Jamin Kerja, Program Latihan dan Peningkatan Kemahiran dan juga Malaysia Short Term Employment Programme (MySTEP) yang membabitkan peruntukan sebanyak RM4.8 bilion. Bagi Insentif Penggajian JaminKerja, permohonan dibuka mulai 17 Januari 2022 sehingga 30 Jun 2022 dan boleh dibuat menerusi laman web Pertubuhan Keselamatan Sosial (PERKESO) dan NEC telah menetapkan sasaran sejumlah 300 ribu penempatan.

Menurut Kementerian Kewangan, kerajaan menyasarkan 220 ribu pelatih akan menjalani pelbagai program latihan dan peningkatan kemahiran dan sebanyak 5000 kursus akan ditawarkan oleh pelbagai kementerian dan agensi kerajaan.

Bagi program MySTEP yang merupakan program pekerjaan jangka pendek secara kontrak di sektor awam dan syarikat berkaitan kerajaan akan dilanjutkan pada tahun ini dengan 80 ribu peluang pekerjaan disasarkan. Setakat 15 Februari 2022, program MySTEP menerima 5944 permohonan dan daripada jumlah tersebut, seramai 452 peserta telah berjaya ditempatkan di sektor awam dan syarikat berkaitan kerajaan (GLC).

Oleh sebab kadar pengangguran yang tinggi dalam kalangan belia, iaitu 80.3 peratus, Kementerian Sumber Manusia telah merangka strategi untuk meningkatkan peluang pekerjaan bagi golongan tersebut. Kerajaan juga turut menekankan usaha pendedahan awal pendidikan Teknikal dan Latihan Vokasional (TVET) kepada pelajar tingkatan 1 untuk membantu pelajar membuat pilihan berdasarkan kecenderungan minat mereka.

Kerajaan yakin strategi NEC dapat meneruskan momentum pemulihan ekonomi negara, meningkatkan penciptaan peluang pekerjaan serta mengurangkan kadar pengangguran. Selain itu, kerajaan memandang serius tentang isu berkaitan seperti kekurangan pekerja dalam sektor tertentu, kesaksamaan peluang pekerjaan, perlindungan sosial bagi pekerja dan isu kebolehpasaran graduan.


Takaful Tawar Perkhidmatan Tunda Kenderaan Banjir secara Percuma

Untuk mendapatkan maklumat terkini, ikuti kami melalui Telegram

Kuala Lumpur – Takaful Ikhlas General Berhad (Takaful IKHLAS) menawarkan manfaat penundaan kenderaan secara percuma kepada pelanggan yang melanggan pelan perlindungan motor IKHLAS Comprehensive Private Car Takaful dan IKHLAS Private Car Comprehensive Plus Takaful, berikutan banjir yang melanda negara.

“Kami di Takaful IKHLAS sentiasa peka dengan keperluan pelanggan, terutamanya pada waktu kritikal seperti musim banjir. Bermula hujung bulan Januari lalu, Takaful IKHLAS turut menawarkan khidmat tundaan percuma akibat banjir kepada pemegang sijil pelan perlindungan motor, iaitu IKHLAS Comprehensive Private Car Takaful dan IKHLAS Private Car Comprehensive Plus Takaful,” kata Dato’ Rudy Rodzila Che Lamin, Presiden dan Ketua Pegawai Eksekutif Takaful IKHLAS.

Jelas Dato’ Rudy, perkhidmatan tundaan ini merupakan manfaat tambahan kepada 24-Hour Bantuan IKHLAS Road Assist, iaitu perkhidmatan sisi jalan yang diberikan secara automatik kepada pemegang sijil tersebut. Bantuan ini menyediakan servis 24 jam tunda kemalangan atau kerosakan, bantuan sisi jalan, serta khidmat penyampaian maklumat kecemasan, perkhidmatan tukang kunci dan bantuan menghubungi kenderaan ganti, seperti teksi atau kereta sewa dengan kadar istimewa.

Bersandarkan prinsip “Kami Melindungi Semua” dan “IKHLAS Cares”, kami tidak mengenakan sebarang sumbangan tambahan kepada peserta Takaful Motor yang mendapatkan servis tundaan kenderaan.

Kami berharap ini sedikit sebanyak dapat meringankan beban kewangan yang ditanggung oleh mereka.

Mengakhiri ucapan dalam sidang media pada hari ini, beliau mengatakan Takaful IKHLAS akan terus komited dalam usaha membantu meringankan beban kewangan pelanggan kami yang terkesan akibat banjir.

“Sehingga 20 Februari 2022, sebanyak 3669 kes tuntutan berjaya diselesaikan, yakni jumlah tanggungan tuntutan adalah sebanyak RM30 juta. Hal ini sejajar dengan aspirasi syarikat yang berazam meringankan beban peserta yang ditimpa musibah dan membantu mereka bangkit semula secepat yang mungkin,” ujarnya lagi.

Ketahui lebih lanjut mengenai perkhidmatan pelan perlindungan motor ini di laman rasmi Takaful IKHLAS.


Masalah Kewangan Punca Pelajar IPT Tidak Melanjutkan Pengajian

Petaling Jaya – Menteri Pengajian Tinggi, Datuk Seri Noraini Ahmad memaklumkan seramai 17 613 pelajar universiti awam tidak meneruskan pengajian pada tahun lalu, manakala 5165 pelajar menangguhkan pengajian tanpa mengemukakan alasan tertentu, berdasarkan laporan Kementerian Pengajian Tinggi (KPT).

Sementara bagi pelajar di universiti swasta pula memperlihatkan seramai 20 577 pelajar menangguhkan sesi pengajian mereka.

Menurut beliau dalam Dewan Rakyat tadi, antara punca utama timbulnya masalah ini berlaku kepada pelajar Institusi Pendidikan Tinggi (IPT) di Malaysia adalah disebabkan oleh status sosioekonomi keluarga atau kesihatan diri, serta untuk mendapatkan kerja.

Maka demikian, KPT telah mengambil langkah untuk membantu pelajar berdepan masalah menerusi pelaksanaan sesi pengajaran dan pembelajaran di rumah (PdPR).

“Antaranya, pihak universiti memberi keanjalan dalam menentukan kaedah PdPR, termasuklah ujian dan penilaian. Sebagai tambahan, pihak kementerian juga menyediakan biasiswa dan bantuan kewangan kepada kumpulan sasar, termasuklah golongan B40,” ujar beliau.

Melihat pada keseriusan jumlah angka tersebut, jika ketirisan graduan terus berlaku dalam sistem pendidikan negara, hal ini dijangka bakal memberikan kesan kepada struktur pasaran pekerjaan Malaysia.

Susulan daripada itu, sebanyak 150 kaunselor dan ahli psikologi disediakan bagi membantu pelajar yang memerlukan khidmat berkenaan, yang diadakan secara fizikal di kampus ataupun secara dalam talian, iaitu e-kaunseling dan telekaunseling.

Mengulas lebih lanjut, beliau berkata, kementerian akan terus berusaha untuk menyediakan perkhidmatan kaunseling dan sokongan psikososial yang terbaik kepada pelajar, khususnya yang mengalami tekanan emosi atau mental.


Sesi Persekolahan 2022/2023 Bermula pada 21 Mac Tanpa Penggiliran

Untuk mendapatkan maklumat terkini, ikuti kami melalui Telegram

Kuala Lumpur – Hampir keseluruhan murid bagi sesi persekolahan penggal satu 2022/2023 akan bermula pada 21 Mac 2022 tanpa penggiliran, kecuali murid sekolah menengah yang akan hadir memasuki sekolah pada 4 April.

“Hal ini bermakna bermula 21 Mac hingga 4 April, murid sekolah menengah akan melakukan sesi Pengajaran dan Pembelajaran di Rumah (PdPR), selepas tarikh itu, mereka kemudiannya akan menjalani pembelajaran secara bersemuka tanpa penggiliran.

Bagi sekolah berasrama penuh, murid tingkatan satu yang berjaya memasuki sekolah berasrama sepenuhnya, pendaftaran murid akan dilaksanakan secara dalam talian. Murid terlibat boleh memilih sama ada menjalani PdPR atau menumpang di sekolah harian yang berdekatan kediaman sehingga tarikh kemasukan ke sekolah berasrama diumumkan,“ jelas Menteri Kanan Pendidikan, YB Datuk Dr. Mohd. Radzi Jidin menerusi video di laman media sosialnya, Facebook hari ini.

PENGOPERASIAN INSTITUSI PENDIDIKAN BAWAH KEMENTERIAN PENDIDIKAN MALAYSIA BAGI KALENDAR AKADEMIK PENGGAL 1 SESI 2022_2023

Menurut beliau, KPM akan terus memantau keadaan dari semasa ke semasa apabila sekolah dibuka kelak bagi memastikan segala prosedur operasi standard (SOP) dipatuhi dengan baiknya.

Jelasnya, pelaksanaan ujian saringan COVID-19 bagi murid sekolah rendah bawah Strategi Pengujian COVID-19 Kebangsaan Kementerian Kesihatan Malaysia (KKM) dilakukan secara kendiri oleh murid di rumah dengan bimbingan ibu bapa atau penjaga dan mengikut garis panduan yang disediakan oleh KPM.

Keputusan ujian saringan perlu dilaporkan kepada pihak sekolah mengikut garis panduan yang ditetapkan.

KPM membenarkan murid untuk memakai pakaian yang sesuai dan kemas serta sopan sekiranya pakaian sedia ada tidak lagi sesuai dipakai.

Mengulas lebih lanjut mengenai pengoperasian sekolah, KPM menetapkan semua murid sekolah rendah harian dan sekolah rendah swasta, termasuklah sekolah ekspatriat dan sekolah antarabangsa yang mempunyai enrolmen keseluruhan kurang daripada 600 murid hadir secara bersemuka tanpa penggiliran.

Namun begitu, bagi sekolah rendah swasta, termasuklah sekolah ekspatriat dan sekolah antarabangsa yang enrolmen keseluruhan melebihi 600 murid, permohonan boleh dikemukakan kepada KPM untuk beroperasi sepenuhnya tanpa penggiliran. KPM akan membuat pertimbangan sebelum memberikan kelulusan.

Pelajar yang dinyatakan ini, termasuklah Murid Berkeperluan Khas (MBK) di Sekolah Kebangsaan Pendidikan Khas (SKPK) dan Program Pendidikan Khas Integrasi (PPKI), prasekolah, tahun satu, tahun dua, tahun enam, serta murid bawah program Rancangan Makanan Tambahan (RMT), manakala murid tahun tiga, tahun empat dan tahun lima pula akan hadir secara penggiliran.

Selain itu, pengoperasian Kolej Vokasional (KV) bagi murid Sijil Vokasional Malaysia (SVM) dan Diploma Vokasional Malaysia (DVM), serta Institut Pendidikan Guru (IPG) turut dilaksanakan secara bersemuka mengikut takwim pengajian akademik yang ditetapkan.

Sementara itu, KPM juga menyarankan agar ketetapan pengoperasian pendidikan ini turut terpakai di semua institusi pendidikan yang tidak berdaftar dengan KPM.

Walau bagaimanapun, beliau berkata, sekiranya ibu bapa atau penjaga memilih untuk tidak menghantar anak-anak ke sekolah, ketidakhadiran itu tidak dianggap sebagai satu kesalahan disiplin. Namun begitu, mereka perlu memaklumkan kepada pihak sekolah bagi tujuan perekodan.


Istiadat Konvokesyen Ke-15 UniMAP Meraikan 2763 Graduan

Pauh Putra – Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail berkenaan berangkat menyempurnakan Istiadat Konvokesyen Ke-15 UniMAP (Universiti Malaysia Perlis) yang bermula pada hari ini, 5 Mac 2022. Istiadat tersebut yang akan berlangsung hingga 8 Mac 2022 melibatkan lapan sidang dan akan disempurnakan oleh Tuanku Raja Muda dan Raja Puan Muda Perlis, DYTM Tuanku Hajah Lailatul Shahreen Akashah Khalil selaku Pro-Canselor.

Dalam istiadat tersebut, Raja Muda Perlis, DYTM Tuanku Syed Faizuddin Putra Jamalullail mengucapkan tahniah kepada graduan yang berjaya menamatkan pengajian masing-masing serta kepada ibu bapa, waris dan keluarga atas segala sokongan dan pengorbanan yang dicurahkan kepada mereka sehingga berjaya diraikan dalam konvokesyen pada kali ini. Baginda turut merakamkan penghargaan kepada YBhg. Tan Sri Dato’ Sri Ir. Ts. Abdahir Haji Abdul Majid yang dianugerahkan Ijazah Kehormat Doktor Kejuruteraan dan Encik Goh Kheng Sneah yang menerima Ijazah Kehormat Sarjana Kejuruteraan dalam istiadat konvokesyen tersebut yang diadakan di Dewan Ilmu, Kampus Alam UniMAP Pauh Putra pada pagi tadi.

Menerusi istiadat konvokesyen kali ini, sebanyak 2763 graduan diraikan dan akan menerima ijazah menerusi lapan sidang yang diadakan secara fizikal. Menurut Naib Canselor UniMAP, Lt. Kol. Prof. Ts. Dr. Zaliman Sauli, daripada jumlah itu, 60 graduan ialah penerima Ijazah Doktor Falsafah (PhD), 117 graduan ijazah sarjana, 2294 orang penerima ijazah sarjana muda dan 292 ialah penerima diploma.

Menurut Raja Muda Perlis dalam titah baginda dalam majlis ini, penerokaan ilmu tanpa mengabaikan kualiti pendidikan amat penting kepada graduan dalam mencapai kejayaan. Titah baginda:

Menghormati hak orang lain, bertolak ansur, dan bekerjasama itu tidak memerlukan IQ  (darjah kecerdasan atau ‘intelligence quotient’) yang tinggi tetapi EQ, ataupun ’emotional quotient’. IQ yang tinggi tetapi tanpa kecerdasan emosi, EQ, tidak akan menjadikan seseorang itu berjaya.

EQ ialah satu kebolehan atau kemahiran untuk mengenal pasti dan mengawal emosi diri sendiri dan juga emosi orang lain. Suka saya mencadangkan agar EQ dipelajari dan dibina dalam diri sebagai persediaan untuk memasuki pasaran pekerjaan di samping meningkatkan nilai diri.

Tambah baginda lagi, empat perkara perlu diberikan keutamaan dalam meningkatkan nilai diri:

Pertama – melaksanakan penilaian kendiri

Kedua – mengambil tanggungjawab dan sentiasa bertanggungjawab atas apa-apa jua tindakan yang dibuat

Ketiga – mengenal pasti bagaimana tindakan kita memberikan kesan kepada orang lain

Keempat – mengkaji respons diri kita terhadap tekanan

DYTM Tuanku Syed Faizuddin Putra juga menyeru semua para graduan dan juga alumni UniMAP supaya berbangga dengan UniMAP yang telah melahirkan siapa mereka pada hari ini. Baginda juga berharap agar para graduan dan alumni terus menyokong dan mendukung nama baik UniMAP tidak kira di mana-mana sahaja mereka berada kerana UniMAP sentiasa berbangga dengan mereka semua.

Dalam istiadat konvokesyen ini juga, UniMAP turut menyampaikan empat anugerah khas, iaitu Anugerah Pelajaran Diraja, Pingat Emas Canselor, Pingat Emas Naib Canselor dan Anugerah Kecemerlangan Akademik Program Siswazah.

Penerima “Anugerah Pelajaran Diraja” ialah Nurfatin Nabila Norasri dan Aw Hui Yee manakala “Pingat Emas Canselor” diterima oleh Nur Shahirah Mohd Zaini dan Poh Lee Ching. Penerima “Pingat Emas Naib Canselor” ialah Chawalit a/l Udom Sak, Sundeep Singh Bhullar a/l Manmohan Singh dan Fuad Hassan Adam dan “Anugerah Kecemerlangan Akademik Program Siswazah” diraih oleh Santheraleka a/p Ramanathan, Shariffah Zarihan Syed Zaharin Helmi dan Tan Kia Ying.

UniMAP terus melangkah ke hadapan dalam pembangunan pendidikan dan pasaran kerja. Menurut Naib Canselor UniMAP, Lt. Kol. Prof. Ts. Dr. Zaliman Sauli, sehingga kini, sebanyak 98.3% graduan UniMAP berjaya menceburi bidang pekerjaaan sama ada dalam sektor kerajaan, swasta atau bekerja sendiri seperti menjalankan perniagaan.


Raja Muda Perlis Dilantik Semula sebagai Canselor UniMAP

Untuk mendapatkan maklumat terkini, ikuti kami melalui Telegram

Pauh Putra – Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail dilantik semula sebagai Canselor Universiti Malaysia Perlis (UniMAP) untuk tempoh tujuh tahun lagi. Watikah pelantikan tersebut dipersembahkan kepada Tuanku Raja Muda oleh Pengerusi Lembaga Pengarah Universiti, YM Raja Dato’ Azwane Raja Ariff dan Naib Canselor UniMAP, Lt. Kol. Prof. Ts. Dr. Zaliman Sauli bagi mewakili Menteri Pengajian Tinggi, YB Datuk Seri Dr. Noraini Ahmad di Bilik Canselor, Canselori Tuanku Syed Sirajuddin, Kampus Alam UniMAP Pauh Putra pada hari ini.

Pelantikan DYTM Tuanku Syed Faizuddin Putra Jamalullail sebagai Canselor UniMAP adalah untuk tempoh berkuat kuasa mulai 13 Disember 2021 hingga 12 Disember 2028. Pada 20 Disember 2021 yang lalu, perisytiharan pelantikan tersebut telah diperkenan oleh Kebawah Duli Yang Maha Mulia Seri Paduka Baginda Yang di-Pertuan Agong Al-Sultan Abdullah Ri’ayatuddin Al-Mustafa Billah Shah ibni Almarhum Sultan Haji Ahmad Shah Al-Musta’in Billah.

DYTM Tuanku Syed Faizuddin Putra mula dilantik oleh Kebawah Duli Yang Maha Mulia Seri Paduka Baginda Yang di-Pertuan Agong XII, Tuanku Syed Sirajuddin ibni Al-Marhum Tuanku Syed Putra Jamalullail sebagai Canselor Pertama Kolej Universiti Kejuruteraan Utara Malaysia (KUKUM) pada 1 September 2003. Kolej universiti tersebut kemudiannya dijenamakan semula sebagai Universiti Malaysia Perlis (UniMAP) sehinggalah ke hari ini.


Pasukan Sukarelawan DBP Meneruskan Misi Bantuan Banjir di Hulu Terengganu

Kuala Berang – Dewan Bahasa dan Pustaka (DBP) Kuala Lumpur yang bernaung di bawah Persatuan Sukan dan Kebudayaan KPM (MESCA) telah mengadakan misi sukarelawan untuk membantu membersihkan kawasan Sekolah Kebangsaan Sungai Berua, Kuala Berang yang terkesan akibat banjir di Hulu Terengganu pada 3 Mac lalu.

Misi ini melibatkan hampir 100 orang sukarelawan yang terdiri daripada warga DBP, Jemaah Nazir Malaysia, Jemaah Nazir Pahang, Jemaah Nazir Terengganu dan SRS Kawasan Rukun Tetangga Kampung Tok Ku, Chabang Tiga, Kuala Terengganu.

Majlis Daerah Hulu Terengganu (MDHT) juga turut turun padang dalam membantu para sukarelawan melaksanakan misi bantuan banjir pada kali ini. Pihak MHDT juga berbesar hati menghantar petugas bersama-sama dua buah jentolak dan lori bagi melancarkan kerja-kerja pembersihan kawasan sekolah yang terjejas teruk akibat banjir.

Para sukarelawan melakukan tugasan membersihkan kawasan sekolah bermula dari pukul 9.00 pagi hingga pukul 5.00 petang. Sumbangan tenaga yang dihulurkan oleh para sukarelawan, bukan sahaja bertujuan untuk membantu pihak sekolah membersihkan kesan banjir, malah juga sebagai satu tanggungjawab sosial dan khidmat masyarakat oleh warga DBP sebagai sebuah agensi yang berada di bawah Kementerian Pendidikan Malaysia (KPM).

Para petugas misi sukarelawan pada kali ini juga berharap agar bantuan tenaga yang diberikan dapat meringankan beban para guru Sekolah Kebangsaan Sungai Berua, Kuala Berang. Ibarat Pepatah Melayu, “Berat Sama Dipikul, Ringan Sama Dijinjing”. Tambahan pula, sesi persekolahan tahun 2022 bakal bermula pada 21 Mac kelak.

Misi sukarelawan ini turut mendapat sokongan moral daripada Ketua Pengarah DBP, YBhg. Datuk Abang Sallehuddin Abg Shokeran. Dalam ucapan beliau semasa majlis pelepasan sukarelawan DBP, beliau mengucapkan penghargaan dan menasihati sukarelawan agar berhati-hati semasa bertugas di tempat kejadian.

Hasil pemerhatian pasukan sukarelawan, kawasan sekolah yang terletak berhampiran dengan sungai tersebut terjejas teruk disebabkan banjir. Ketika kejadian, paras air naik dengan ketinggian sekitar empat kaki. Setelah air surut, seluruh kawasan sekolah diseliputi lumpur tebal dan sampah sarap yang dibawa arus banjir serta longgokan kayu-kayan di sekitar kawasan sekolah.

Para sukarelawan yang terlibat bertungkus lumus dan sedaya upaya membersihkan lumpur, sampah sarap serta membuang peralatan sekolah yang rosak. Kemudahan sekolah yang rosak adalah seperti perpustakaan, bilik darjah, bilik guru dan bilik-bilik khas. Peralatan tekonologi maklumat dan komunikasi (ICT) seperti paparan hablur cecair atau LCD (liquid crystal display), komputer dan mesin pencetak juga rosak. Kerugian dianggarkan mencecah ratusan ribu ringgit.

Diharapkan warga Sekolah Kebangsaan Sungai Berua yang terkesan akibat bencana banjir ini tidak berputus asa untuk memulakan sesi persekolahan 2022 tidak lama lagi. Semoga lebih banyak bantuan dapat dihulurkan agar murid-murid yang terdiri daripada Orang Asal ini dapat kembali bersekolah seperti sediakala.